Kenapa Tingkap Kapal Terbang Berbentuk Bujur?

Pada tahun 1953, 3 buah kapal terbang telah terhempas yang telah mengorbankan 43 penumpang. Persamaan kepada ketiga-tiga kapal terbang ini adalah ia mempunyai bentuk tingkap yang sama, iaitu petak. Sejarah penciptaan tingkap kapal terbang berbentuk bujur terhasil apabila industri penerbangan ketika itu mula untuk menjimatkan penggunaan minyak oleh kapal terbang.

Bagi menjimatkan penggunaan minyak, kapal terbang perlu terbang tinggi dengan altitud 30,000 kaki kerana ketumpatan udara adalah lebih rendah dan mengurangkan geseran kepada kapal terbang. Namun, untuk terbang setinggi itu, tekanan dalam kapal terbang perlu dikekalkan bagi membolehkan penumpang bernafas.

Ketika altitud semakin meningkat, tekanan di bahagian luar kapal terbang menjadi semakin rendah (19kPA) dan tekanan di dalam kapal terbang hampir tidak berubah (79kPA). Perbezaan tekanan ini menyebabkan kapal terbang sedikit mengembang. Apabila sesuatu bahan (badan kapal terbang) berubah dengan cara ini, ketegangan terhasil dan mengalir di dalam bahan tersebut. Ketegangan yang semakin bertambah akhirnya akan membuatkan bahan tersebut patah atau rosak.

Terdapat beberapa faktor yang boleh meningkatkan ketegangan ini dan salah satunya adalah bentuk bahan itu sendiri. Dalam kapal terbang, bentuk tingkap memberikan impak yang tinggi kepada ketegangan yang terhasil. Ketika ketegangan ini mengalir dalam badan kapal terbang, ia perlu mengubah arah apabila melalui tingkap yang dipasangkan pada badan kapal terbang tersebut.

Perubahan arah ini akan menghasilkan tekanan pada kawasan tertentu iaitu pada bucu tingkap (petak), yang menyebabkan badan kapal terbang menjadi retak dan pecah, seterusnya mengakibatkan kapal terbang terhempas.

Pakar-pakar telah mengkaji kes kapal terbang terhempas itu dan berjaya mendapat solusinya, iaitu dengan menghasilkan tingkap berbentuk bujur. Tingkap bujur menghasilkan tekanan yang lebih rendah berbanding tingkap petak, dan kekal sehingga hari ini.


5 Kes Bunuh Yang Berlaku Ketika Tidur Dan Mengigau

Masalah tidur berjalan agak jarang berlaku dan ia biasanya tidak membahayakan. Ia dikatakan berlaku apabila seseorang itu berada dalam peringkat tidur yang sangat dalam atau nyenyak, kepada peringkat yang hampir sedar. Ketika berlaku, mereka tidak dapat memberikan respon dan biasanya tidak ingat apa yang berlaku. Terma yang biasa digunakan ialah mengigau.

Namun, terdapat kes-kes dimana berjalan dalam tidur ini boleh membahayakan diri si pelaku, dan juga orang sekeliling. Lebih buruk, terdapat kes-kes pembunuhan yang disebabkan oleh masalah tidur ini yang mana hampir kesemua daripada mereka mendakwa tidak mengingati langsung melakukan pembunuhan tersebut.

iluminasi.com ingin berkongsi 5 kes pembunuhan disebabkan oleh masalah sleepwalking.

Satu mayat lelaki warga emas telah dijumpai di hadapan jalan masuk ke rumahnya di England pada 30 Oktober 2004. Tubuh Edward Lowe, 82, menunjukkan 90 kesan cedera yang dikatakan berpunca daripada ditumbuk, ditendang dan dipijak.

Anak kepada warga emas ini, Jules Lowe telah mengaku bahawa beliau adalah pelaku tersebut namun tidak mengingati insiden tersebut kerana dikatakan berlaku pada malam dimana beliau terlalu mabuk.

Juri mahkamah mendapati Jules tidak bersalah kerana melakukan perkara itu dalam keadaan tidur dan tidak sedar, namun ditahan dan dimasukkan ke sebuah hospital. Jules dibenarkan keluar daripada hospital 10 bulan kemudian.

Seorang wanita berusia 20 tahun, Yarmila, telah dibunuh oleh suaminya, Scott Falater dengan cara tikaman sebanyak 44 kali. Kejadian yang berlaku pada malam 16 Januari 1997 itu dikatakan disaksikan oleh seseorang yang terlihat Scott sedang memegang kepala isterinya yang berada di dalam air.

Pihak pendakwaraya telah mendakwa Scott telah menukar pakaian, menyimpan senjata pembunuhan di dalam bekas makanan dan memasukkannya ke dalam bag bersama-sama kasut lalu dimasukkan ke dalam tayar ganti keretanya di belakang kereta.

Scott mendakwa dirinya tidak sedar perbuatan tersebut dan berkata dia dalam keadaan tidur namun pakar pendakwa menyimpulkan tindakan itu terlalu rumit untuk dilakukan dalam keadaan tidur. Scott akhirnya didapati bersalah kerana membunuh dan dijatuhkan hukuman penjara seumur hidup.

Seorang lelaki dijatuhkan hukuman penjara seumur hidup kerana bersalah membunuh isterinya menggunakan penukul dan pisau.

Dean Sokell yang berusia 27 tahun pada tahun 1998 yang sedang tidur, tiba-tiba terjaga dan menyedari dirinya sedang memukul isterinya menggunakan penukul. Penukul tersebut dikatakan berada di dalam biliknya selepas beliau membaiki peralatan di dalam biliknya.

Isterinya, Eleni menjerit akibat dipukul namun Dean tidak berhenti melakukan tindakan kejam itu. Sebanyak 31 kali pukulan dengan penukul dilakukan dan 7 tikaman menggunakan pisau.

Menyedari tindakan itu, Dean melarikan diri namun menyerahkan diri di balai polis selepas menulis sepucuk surat menerangkan bahawa beliau tidak sedar melakukan perkara itu. Dean didapati bersalah dan dijatuhkan hukuman penjara seumur hidup.

Seorang warga Australia telah didapati bersalah atas tuduhan membunuh ibu bapa sendiri. Robert dan Faye Silich pada tahun 2008. Vernon Silich telah melakukan tindakan kejam ke atas kedua ibu bapanya itu dengan menendang mereka menggunakan kasut bertumit keluli ketika mereka sedang tidur.

Namun, beliau ketika dibicarakan mengaku tidak bersalah dan mendakwa dirinya tidak mengingati langsung akan tindakan itu. Beliau juga berkata hanya menemui mayat mereka selepas terlalu mabuk malam sebelumnya.

Vernon yang rapat dengan ibu bapanya, telah dipertahankan oleh peguamnya yang mendakwa beliau mempunyai sejarah berjalan dalam tidur dan pernah menyerang ibu bapanya tanpa sedar. Namun mahkamah mendapati Vernon bersalah dan dijatuhkan hukuman penjara seumur hidup.

Kenneth James Parks yang berusia 23 tahun telah berkahwin dan mempunyai seorang anak perempuan berusia 5 bulan, berhadapan dengan 2 tuduhan berat iaitu cubaan membunuh bapa mertua, dan membunuh ibu mertuanya. Kejadian tersebut berlaku pada Mei 1987 dimana menurut laporan, Kenneth yang masih sedang tidur, tiba-tiba bangun dari katil dan masuk ke dalam keretanya.

Beliau kemudiannya memandu sejauh 23 kilometer menuju ke rumah mertuanya. Sesampainya di sana, Kenneth memecah masuk dan telah menyerang bapa mertuanya dan menikam ibu mertuanya sehingga mati.

Apa yang pelikya adalah beliau keluar dari rumah tersebut dan terus memandu ke balai polis untuk meminta bantuan. Beliau memberitahu anggota polis bahawa beliau telah membunuh seseorang, dan berkata "Tangan sayaa.....". Kenneth juga memberitahu bahawa beliau melakukan pembunuhan itu secara tidak sedar kerana berada dalam keadaan tidur.

Ramai yang tidak percayakan kenyataan ini termasuklah pakar perubatan, namun mereka tidak menjumpai sebab lain mengapa Kenneth bertindak demikian. Akhirnya, juri membebaskan Kenneth daripada tuduhan cubaan membunuh bapa mertua dan membunuh ibu mertuanya kerana beliau didapati dalam keadaan tidur ketika itu.


10 Sebab Kenapa Perkhidmatan Bas Thailand Sangat Efisien

Penulisan ini telah dikongsi oleh saudara Jeroong Wia melalui pengalamannya menggunakan perkhidmatan bas di Thailand. Pihak iluminasi.com telah diberikan kebenaran untuk mengulangsiar penulisan ini untuk manfaat orang ramai.

Sudah hampir 3 minggu aku berkelana seorang diri di Thailand bermula dengan perjalanan keretapi dari selatan Thailand iaitu Sungai Golok sehingga ke Bangkok selama 28 jam dan menuju ke utara Thailand secara hitchiking (tumpang kenderaan secara rawak).

Selepas 2 minggu berada di jalanan dan di dalam hutan utara Thailand, tiba masanya untuk aku menghala kembali ke selatan untuk pulang ke Malaysia. Dan kali ini aku ingin mencuba perkhidmatan bas di Thailand. Ianya ternyata jauh berbeza dengan perkhidmatan bas di Malaysia (bukan status provokasi hanya perbandingan, ada pro dan contra).

Aku bagi 5 bintang penuh buat perkhidmatan bas Thailand. Persoalan di sini adalah kenapa 5 bintang? Ini adalah sebab-sebabnya :

Perjalanan dari Chiang Mai menuju ke Bangkok adalah selama 14 jam dengan bas dan bayaran adalah sebanyak 488 baht (RM60) dan dari perjalanan bas dari Bangkok ke Samui memakanan masa 13-14 jam perjalanan dengan berharga 510 baht (RM63). Harga petrol di Thailand agak mahal lebih kurang RM3.50 ke atas bagi seliter berbanding dengan Malaysia RM2.50 ke bawah, namun harga tiket bas mereka masih murah.

Pelbagai bas telah aku cuba samada di Europe, Asia tengah, Asia selatan, Jepun, Korea dan sebagainya. Bagi tahap keselesaan bas Thailand aku memberi 4.5/5 bintang. Ketika menaiki bas, penumpang akan diberikan selimut dan sesetengah syarikat bas juga menyediakan bantal leher bagi penumpang. Aku masih ingat pada suatu ketika dahulu syarikat bas Transnasional di Malaysia juga mengamalkan seperti ini dimana dengan memberi kacang dan juga selimut buat penumpang tetapi sekarang tiada lagi bas yang membuat perkhidmatan tersebut.

Setiap perjalanan ada dua jenis servis bas di sediakan iaitu biasa dan juga VIP. Perbezaannya antara bas biasa mempunyai 40 tempat duduk seperti mana bas biasa yang kita lihat kini dan bagi VIP bas mereka menyediakan 28 tempat duduk sahaja dan ini memberi lebih keselesaan buat penumpang yang menggunakan servis VIP. Perbezaan harga tidaklah begitu ketara. Ianya hanya RM20-30 sahaja berbanding dengan bas biasa.

Pemandu dan juga kelindan/pramugara/pramugari diwajibkan memakai pakaian seragam lengkap seperti juruterbang dengan baju putih dan tali leher serta baju diwajibkan masuk ke dalam. Tampak lebih kemas dan profesional ketika melakukan kerja.

Setiap perkhidmatan bas akan memberikan satu botol minuman, 1 atau 2 bungkus roti dan juga sekotak jus minuman. Ianya akan diberi buat semua penumpang secara percuma. Bagi perkhidmatan bas pada waktu malam dan tiba di destinasi pada waktu pagi, pramugara atau pramugari akan menyediakan kopi atau teh panas buat penumpang. Best kan? Macam naik kapal terbang.

Ketika perhentian bas, semua penumpang diberikan makanan percuma sekali lagi dengan menunjukkan resit tiket. Bagi yang menggunakan servis bas VIP, terdapat ruangan khas VIP dengan meja bulat dan makan secara bufet dan bagi pemegang tiket bas biasa pula, bubur nasi, ikan kering, ayam masak merah dan telur rebus dihidangkan. Dan apa yang lebih penting, mereka mempunyai dua ruangan iaitu halal dan tidak. Seperti mana RnR yang lain, barangan runcit seperti air, snek atau makanan ringan yang lain turut dijual tetapi harga sedikit mahal dari biasa.

Beg hanya boleh dituntut dengan menunjukkan tanda yang diberi bermakna beg anda akan lebih selamat. Jika tiada tanda, anda tidak boleh ambil beg tersebut. Di Malaysia, banyak kes kehilangan beg di dalam bas ketika turun. Ramai yang mengambil kesempatan dengan mengambil beg orang lain dan pergi begitu sahaja. Tetapi dengan tanda khas, kita tidak dibenarkan ambil beg tanpa penyerahan balik tanda tersebut.

Setiap bas mempunyai tandas dan tandas di dalam bas sangat bersih. Ruangan tandas dipisahkan oleh pintu kedap udara supaya tidak mengganggu penumpang dengan bau yang kurang selesa. Ruangan antara pemandu bas dan penumpang juga dipisahkan oleh pintu jadi penumpang akan merasa lebih selesa untuk tidur dan tidak terganggu dengan pemandangan hadapan. Dahulu bas Malaysia juga ada tandas tapi dah dimansuhkan.

Ketika di dalam perjalanan, banyak roadblock polis dan juga askar terpaksa dihadapi menjadikan pemandu lebih berhati-hati mengelakkan diri dari disaman. Ini secara tak langsung meningkatkan keselamatan penumpang bas.

Bagi kebanyakan bas, kelindan/pramugara/pramugari tidak memandu bas. Tugas mereka adalah membantu penumpang. Bagi setiap bas, mereka mempunyai 2 pemandu dimana akan bertukar tugas selepas tiba di perhentian. Pemandu 1 akan memandu dahulu di mana pemandu 2 akan rehat di ruangan rehat di dalam bas. Jadi, jumlah kakitangan perkhidmatan bas dalam satu perjalanan adalah 3 orang kesemuanya.

Sedikit sebanyak pandangan aku terhadap perkhidmatan bas di Thailand. Bagi sesiapa yang ingin menambah maklumat tambahan,boleh tambah di ruangan komen. Terima kasih.


White Room - Sejenis Hukuman Yang Pelik, Tidak Menyakitkan Tapi Kejam

Dalam dunia ini, ada bermacam-macam jenis hukuman yang dilakukan sebagai balasan kepada orang yang melakukan kesalahan. Walaupun kebanyakannya dilakukan untuk memberi pengajaran kepada pesalah, ada juga hukuman yang kejam bertujuan untuk menyiksa pesalah baik daripada segi fizikal mahupun emosi.

Ada satu jenis hukuman yang kedengaran agak pelik tetapi boleh dianggap kejam. Hukuman ini diberi nama Bilik Putih (White Room).

Dalam hukuman ini, seorang pesalah akan diletakkan dalam bilik yang serba putih. Dinding putih, katil putih, lantai putih, baju putih, lampu putih - segalanya putih. Malah, mereka akan ditempatkan dalam bilik yang sangat sunyi dan kalis bunyi.

Hukuman ini banyak dilakukan di Iran dan memberi kesan buruk kepada psikologi seseorang seumur hidupnya.

Sekali pandang, mungkin tidak ada yang nampak kejam. Hukuman White Room ini sebenarnya sejenis hukuman yang memberi kesan buruk kepada psikologi seseorang. Ianya akan membunuh deria penglihatan dan pendengaran seseorang. Seseorang yang berada dalam White Room dalam tempoh yang lama akan mengalami kekurangan deria rasa dan mengalami masalah untuk mengingati orang lain.

Kesan daripada hukuman ini biasanya sukar hilang dan mungkin akan menghadapinya seumur hidup!

Salah seorang bekas banduan yang telah menjalani hukuman ini berkata:

Terjemahan: Saya telah dipenjarakan selama 8 bulan dan selepas dilepaskan, saya tidak dapat mengenalpasti dan mengecam mak dan ayah saya. Bila mereka melepaskan saya daripada penjara tersebut, saya bukan lagi manusia yang normal.

Selain Iran, beberapa negara di dunia juga pernah menggunakan hukuman ini kepada pesalah. Semasa zaman bekas Presiden George Bush, pihak Amnesty International dan beberapa badan kebebasan manusia pernah mendakwa Amerika Syarikat menggunakan hukuman yang serupa terutamanya kepada pesalah yang ditempatkan di penjara rahsia Guantanamo Bay.

Di Venuezela juga, badan kebebasan manusia melaporkan hukuman yang sama juga pernah dilakukan terhadap banduan. Kebanyakan pesalah yang dikenakan hukuman ini dilaporkan cuba membunuh diri kerana tertekan. Cara ini selalunya digunakan untuk memaksa seseorang itu mengaku kesalahan yang dilakukan tanpa menyeksa mereka secara fizikal.


5 Fakta Menggerunkan Mengenai Korea Utara

Apabila berkata tentang Korea Utara, kira seringkali akan terbayangkan mengenai pemerintahan diktator dan ketenteraan. Rakyatnya juga dipaksa taat kepada pemerintahan tanpa banyak bicara.

Selain itu, rakyat yang membuat kesalahan juga tidak diberi peluang untuk mempertahankan diri di mahkamah. Rakyat juga disekat daripada berhubung dengan dunia luar. Sebenarnya, banyak lagi fakta-fakta yang menggerunkan mengenai Korea Utara.

Di mana-mana negara di seluruh dunia, sekiranya seseorang pesalah tersebut telah terbukti membuat sesuatu kesalahan, pesalah tersebut sahajalah yang akan dikenakan hukuman. Sekiranya disabitkan hukuman penjara seumur hidup, makan pesalah tersebut sahajalah yang akan meringkuk di penjara seumur hidup.

Hal ini tidak berlaku di Korea Utara. Di Korea Utara, mereka mempunyai polisi hukuman akan dikenakan kepada 3 generasi. Sekiranya seseorang itu disumbat kedalam penjara, maka 3 keturunan beliau termasuk generasi cucu beliau terpaksa merigkuk di penjara!

Di Korea Utara, terdapat 16 kem buruh paksa. Pesalah-pesalah yang dihukum akan ditempatkan di kem-kem ini. Kem-kem ini ditempatkan di kawasan pergunungan dan kawasan yang terpencil di mana ianya dikelilingi oleh pagar elektrik. Terdapat kira-kira 200,000 orang telah ditempatkan di kem-kem ini.

Dianggarkan kira-kira 40% daripada penghuni kem-kem ini mati akibat kekurangan nutrisi makanan. Di kem-kem ini mereka akan dipaksa untuk melakukan kerja-kerja berat secara paksa seperti melombong, membalak dan sebagainya.

Di Korea Utara, mereka mengharamkan sebarang bentuk budaya luar termasuk budaya barat meresap masuk kedalam pemikiran rakyat.

Disini, menonton filem luar termasuk filem Hollywood atau filem dari Korea Selatan dianggap melakukan kesalahan besar. Mereka yang didapati bersalah boleh dihukum bunuh.

Tidak seperti di Malaysia dimana kita mempunyai capaian internet yang bebas, di Korea Utara capaian internet hanya terhad untuk capaian domestik. Setiap emel dan portal aakan dipantau oleh kerajaan.

Siaran televisyen juga terhad. Hanya ada beberapa siaran yang dikuasai oleh pihak kerajaan. Siaran-siaran televisyen ini juga merupakan medium untuk menyebarkan propaganda kerajaan.

Untuk memudahkan pentadiran, bekas Presiden Kimm II Sung telah memperkenalkan sistem kasta pada tahun 1957. Dalam sistem ini, rakyat telah dibahagikan kepada 3 kasta. Peliknya, pembahagian ini adalah berdasarkan kepada sejarah asal-usul keturunan seseorang semata-mata.

Kasta paling atas adalah ahli-ahli politik yang taat kepada pemerintah. Mereka ini dibei layanan yang istimewa. Kasta yang paling bawah pula ialah mereka yang pernah melakukan kesalahan dan dianggap ancaman kepada kerajaan. Kasta paling bawah ini dilayan dengan sangat teruk - dihalang daripada mendapat pendidikan dan tidak dibenarkan tinggal di ibu negara Korea Utara, Pyongyang.


9 Syarikat Insurans Terbaik Di Malaysia Dan Di Dunia

Jika dilihatkan pada situasi hari ini, ramai agen-agen insurans yang tidak pernah putus-putus memuatnaik status mengenai kepentingan insurans di media sosial terutamanya di Facebook. Mengapa? Pasti itu persoalan anda.

Sebabnya adalah insurans membantu kita bersedia jika berlaku kemungkinan yang buruk, yang kita tak tahu bila akan terjadi seperti yang dikatakan oleh Benjamin Disraeli, “I am prepared for the worst, but hope for the best.". Insurans menawarkan kepastian terhadap kesakitan ekonomi yang kita alami, seperti menampung kos belanja perubatan jika sesuatu buruk berlaku.

Menurut laman sesawang Health Family, berikut adalah 9 syarikat insurans hayat terbaik di Malaysia pada tahun 2016.

iluminasi.com ingin berkongsi antara 4 syarikat insurans terbaik di dunia.

Nota : Banyak kriteria untuk syarikat-syarikat ini terpilih termasuklah kutipan premium, pendapatan, keuntungan, permodalan pasaran, aset dan banyak lagi. Susunan kedudukan adalah secara rawak.

Syarikat insurans yang berasal dari British ini berpangkalan di London, United Kingdom. Prudential plc diasaskan di London pada tahun 1848 dan beroperasi bagi memberikan servis kepada 24 juta pelanggan dari Amerika Syarikat, United Kingdom, Asia dan baru sahaja melebarkan sayap ke Afrika. Dengan mempunyai kakitangan seramai 22,308 di seluruh dunia, ia menjadi salah satu syarikat insurans terbaik di dunia dengan asset sebanyak RM2.8 trilion.

Antara anak syarikat Prudential plc dan menjadi bisnes utama dalam kumpuan ini adalah Prudential Corporation Asia, Prudential U.K, Jackson National Life Insurance Company dan juga M&G Investment. Prudential U.K merupakan antara salah satu pembekal utama pencen manakala Jackson National Life Insurance Company adalah syarikat insurans utama di Amerika Syarikat. Prudential plc juga disenaraikan dalam bursa saham London, Hong Kong, Singapura dan juga New York.

Prudential plc merupakaan antara 3 pembekal insurance hayat terbaik di Malaysia, Hong Kong, India, Indonesia, Singapura, Filipina dan juga Vietnam. Pada tahun 2016, Prudential plc menjana keuntungan sebanyak RM394 billion.

Syarikat konglomerat dari Nebraska, Amerika Syarikat ini diasaskan pada tahun 1889 dan dikaitkan dengan Warren Buffet, orang yang bertanggungjawab menjadikan Berkshire Hathaway sebagai salah satu syarikat terbesar di dunia. Warren Buffet juga merupakan Presiden, Pengerusi Lembaga dan Ketua Pegawai Eksekutif syarikat insurans ini.

Selain daripada insurans, syarikat yang berpangkalan di Omaha ini juga merupakan peneraju dalam pengurusan pelaburan dan terlibat dalam beberapa industri lain termasuk kewangan, utiliti dan tenaga, pembuatan, servis dan juga peruncitan, melalui anak-anak syarikatnya.

Syarikat-syarikat di bawah Berkshire Hathaway termasuklah GEICO, BNSF, Dairy Queen, FlightSafety International, Lubrizol, Fruit of the Loom, Helzberg Diamonds dan NetJets. Ia juga merupakan pemegang saham sebanyak 26% syarikat Kraft Heinz. Sebanyak RM1.23 trilion keuntungan dikaut oleh syarikat ini pada tahun 2016.

AXA merupakan sebuah syarikat insurans Perancis yang boleh dikatakan sebagai syarikat insurans nombor 1 di dunia. Ia diasaskan 200 tahun yang lalu iaitu pada tahun 1817 melalui gabungan beberapa syarikat insurans dan juga merupakan antara syarikat insurans tertua di dunia. Beroperasi di 56 buah negara dan mempunyai kakitangan seramai 157,000 orang, syarikat ini berjaya memenangi hati 102 juta pelanggan di serata dunia.

Insurans harta dan kecederaan, insurans hayat, simpanan dan pengurusan aset adalah merupakan perniagaan utama oleh AXA. Syarikat ini berpangkalan di Paris, Perancis dan berurusan di beberapa benua termasuklah benua Amerika, Afrika dan Eropah serta negara-negara di Asia Pasifik dan Timur Tengah.

AXA berjaya memperoleh 51% operasi insurans daripada syarikat Colpatria Seguros di Colombia, dan juga memperoleh 50% daripada syarikat Tian Ping (syarikat hartanah dan insurans kecederaan), membuatkan AXA menjadi pembekal insurans antarabangsa terbesar di China.

Keuntungan oleh syarikat AXA pada tahun 2016 adalah sebayak RM503 billion.

Syarikat Zurich Insurance Group beroperasi di lebih 170 negara di serata dunia yang menawarkan produk dan servis insurans. Diasaskan di Switzerland pada tahun 1872, ia mempunyai 55,000 kakitangan di seluruh dunia dan teras utama kepada syarikat ini termasuklah insurans am, kehidupan global dan juga insurans petani.

Zurich Insurance Group menjana keuntungan sebanyak RM289 billion pada tahun 2016.

Syarikat insurans ini adalah syarikat termuda dan merupakan satu-satunya syarikat yang diasaskan pada abad ke-20 dalam senarai ini. China Life Insurance adalah syarikat insurans dan servis kewangan terbesar yang dimiliki oleh kerajaan China. Walaupun masih baru, ia mampu bersaing dengan syarikat-syarikat yang berusia ratusan tahun. Antara salah satu faktor adalah disebabkan populasi rakyat China yang hampir mencecah 1.4 billion orang.

Diasaskan pada tahun 1949, syarikat ini melalui proses penstrukturan pada tahun 2003 dan mempunyai 7 anak syarikat. Perniagaan China Life Insurance berteraskan insurans hayat, pelan pencen, pengurusan aset, hartanah dan kecederaan, pegangan pelaburan dan juga operasi luar negara.

China Life Insurance disenaraikan di bursa saham New York, Hong Kong dan Shanghai. Dengan aset RM1.56 trilion, syarikat ini merupakan syarikat insurans hayat awam terbesar dari segi permodalan pasaran di dunia.


5 Kontroversi Sukan SEA Yang Membuktikan Kita Semua Serumpun

Kontroversi pasti akan melanda mana-mana acara yang melibatkan penyertaan besar daripada beberapa negeri apatah lagi negara. Dalam Sukan Asia Tenggara atau SEA Games sekalipun, walaupun dianjurkan dengan tujuan untuk mengeratkan lagi hubungan antara negara bertanding yang sebenarnya berjiran, seolah-olah tidak dapat dielakkan berlakunya kontroversi.

Berikut adalah lima kontroversi paling besar setakat ini yang melanda penganjuran Sukan SEA, tak kiralah negara mana pun yang menganjurkannya.

Dalam penganjuran Sukan SEA di Thailand pada 2007, terdapat 43 acara dipertandingkan sementara bagi edisi tahun 2009 pula, hanya 25 acara dipertandingkan. Negara yang bertanding menuduh penganjurnya iaitu Laos sengaja menurunkan jumlah acara sukan untuk memperbaiki kedudukan pingat mereka. Laos menjelaskan semua itu perlu dikurangkan atas dasar kekurangan fasiliti.

Selain itu, Laos yang ketiadaan kawasan pantai membuatkan banyak acara air tidak dapat dijalankan. Filipina menawarkan diri untuk menjadi tuan rumah bagi acara tersebut namun ditolak oleh Laos, menguatkan lagi dakwaan Laos dengan sengaja mengurangkan acara atas faktor kekuatan atlit mereka.

Penganjuran acara bolasepak pada Sukan SEA 2005 di Filipina terpalit dengan kontroversi rasuah apabila 8 pemain bolasepak Vietnam dituduh menerima rasuah dalam satu perlawanan menentang Myanmar, sebuah pasukan yang jauh lebih lemah berbanding Vietnam. Dalam perlawanan tersebut, Vietnam perlu menang tetapi diatur supaya hanya menang dengan 1-0.

Pemain Vietnam dalam perlawanan tersebut bermain sambil lewa dengan penyerang utama mereka, Pham Van Quyen mensia-siakan banyak peluang untuk menambahkan gol. Akhirnya, 2 pemain pasukan Vietnam didapati bersalah atas tuduhan menerima suapan rasuah dan 6 lagi pemain digantung daripada meneruskan kerjaya.

Menganjurkan acara yang menyebelahi tuan rumah sudah menjadi satu kebiasaan, namun Indonesia mengambil langkah dengan memperkenalkan acara luncur kasut roda pada tahun 2011. Bukan satu atau dua acara, Indonesia menganjurkan 12 acara perlumbaan kasut roda dengan 12 pingat emas dipertandingkan.

Pemenang kesemua acara perlumbaan kasut roda yang dipertandingkan? Atlit Indonesia menggondol kesemua 12 pingat emas pada acara itu dan menyapu bersih semua acara 3000m dan 5000m.

Pada Sukan SEA 2015 di Singapura, seorang pemain bola tampar wanita dari Indonesia dituduh sebenarnya seorang lelaki menyamar wanita, kerana kekuatannya yang cukup berbeza berbanding pemain lain.

Jurulatih pasukan Filipina, Roger Gorayeb berkata atlit tersebut, Aprilia Santini Manganang , mempunyai badan yang terlalu sasa seolah-olah lelaki dan kekuatannya pula jauh lebih kuat, seolah-olah dia datang dari divisyen lain berbanding pesaingnya. Sehingga kini isu ini masih belum jelas dijawab. Ura-ura mengatakan Manganang sebenarnya adalah seorang lelaki yang telah menjadi wanita. Pihak penganjur pula menolak permohonan pasukan Filipina untuk mengadakan ujian jantina atas dasar sensitiviti.

Bendera selalunya dipasang terbalik semasa negara berada dalam keadaan perang namun lain pula jadinya kepada dua pelari pecut Filipina, Eric Cray dan Kayla Richardson. Selepas kedua-duanya memenangi pingat emas acara 100 meter, orang ramai mendapati bendera Filipina yang dipasang pada jersi mereka berada dalam keadaan terbalik.

Yang memburukkan lagi keadaan, kontroversi terhadap kedua-dua atlit itu sudah pun wujud sebelum bertanding lagi kerana ramai yang mempertikaikan asal-usul mereka adakah benar mereka berketurunan Filipina seperti yang dikatakan. Eric Cray dan Kayla Richardson adalah individu berdarah kacukan Filipina dan Amerika.


Bagaimana Bangunan The Forbidden City 'Survive' 200 Kejadian Gempa Bumi?

The Forbidden City yang terletak di China merupakan sebuah kawasan yang tersangat luas. Pada zaman dahulu, kawasan ini merupakan pusat pemerintahan kerajaan dan juga merupakan kawasan larangan bagi orang awam. Binaan yang telah berdiri megah dan berusia lebih 600 tahun ini dibina pada zaman Dinasti Ming.

Kedudukan Geografinya yang terletak di kawasan gempa bumi memerlukannya dibina dengan ciri-ciri khas yang mampu menangkis gegaran gempa . Mengikut sejarah, bangunan ini telah menghadapi kira-kira 200 kejadian gempa bumi sejak pembinaannya tetapi ianya masih berdiri teguh. Apakah rahsianya?

Sekumpulan jurutera dan tukang kayu telah bekerja sama merungkai rahsia kejuruteraan binaan bangunan ini. Oleh itu, mereka telah mencipta sebuah replika bangunan ini dengan ciri-ciri yang sama ada padanya. Replika ini dibina pada skala 1 per 5 daripada saiz asalnya dan diletakkan pada sekeping papan yang digunakan untuk membuat simulasi gegaran gempa bumi.

Setelah replika tersebut siap, mereka telah mencuba ketahanan binaan tersebut dengan beberapa siri ujian gempa bumi. Pada mulanya mereka mencuba pada gegaran 9.0 pada skala magnitude, sebelum meningkatkannya pada 9.5 pada skala magnitude, iaitu kejadian gempa bumi paling teruk pernah dilaporkan dalam sejarah. Pada skala 10.1 magnitude, didapati bangunan replika tersebut masih lagi utuh dan berada pada posisi asalnya.

Daripada video ini, mereka dapat mengenalpasti bahawa fungsi bahagian kurungan (bracket) yang menghubungkan tiang-tiang dan bahagian utama bangunan ini membolehkannya bergerak bebas dan menyokong antara satu sama lain ketika gempa bumi. Bahagian istimewa ini dinamakan sebagaikan dougong.

Menariknya, tiang-tiang juga tidak ditanam ke dalam bumi sebaliknya dibiarkan terletak di atas bongkahan batu. Ini membolehkan tiang tersebut bergerak bebas ketika kejadian gempa bumi berlaku.

Perkara ini semestinya sesuatu yang menarik memandangkan Forbidden City telah dibina lebih 600 tahun dahulu. Ini membukti bidang kejuruteraan pembinaan bangunan pada zaman dahulu sudah maju. Ini membuktikan bahawa kemajuan bidang kejuruteraan orang dahulu tidak kurang hebatnya.


6 Tempat Di Dunia Yang Diharamkan Kepada Pengunjung

Pengharaman sesuatu tempat daripada dikunjungi atau dilawati merupakan salah satu usaha bagi menjaga kawasan tersebut daripada kerosakan dan pencerobohan yang mungkin berlaku. Ia biasanya berada di bawah kuasa kerajaan bagi menetapkan peraturan ini, dan terdapat beberapa faktor yang menyebabkan undang-undang pengharaman ini dikenakan.

iluminasi.com ingin berkongsi antara 6 tempat di muka bumi ini yang diharamkan daripada dilawati oleh orang awam.

Dulce Base didakwa sebagai sebuah fasiliti bawah tanah antara manusia dan makhluk asing, yang berada di bawah Archuleta Messa dan berdekatan dengan sempadan Colorado dan New Mexico. Di sekitar fasiliti ini, terdapat perkampungan kecil yang didiami oleh orang asli seramai lebih kurang 2,600 orang. Fasiliti bawah tanah yang sangat luas ini adalah tempat dimana eksperimen-eksperimen pelik dilakukan dan teknologi rahsia dihasilkan.

Juga dikatakan merupakan rumah kepada manusia hibrid, walaupun kesahihannya tidak dapat dipastikan, namun kawasan ini adalah diharamkan kepada orang awam oleh kerajaan Amerika Syarikat.

Kota yang dibina pada abad ke-17 ini terletak di negeri Rajasthan, India dan kerajaan India telah mengisytiharkan Kota Bhangarh sebagai tempat paling berhantu di seluruh India. Peraturan-peraturan yang sangat ketat dikenakan terhadap Kota Bhangarh dan pelawat tidak dibenarkan mengunjungi kota berhantu ini bermula daripada terbenam matahari sehingga terbit fajar. Menurut orang tempatan, mereka yang melanggar peraturan tersebut hilang secara misteri dan tidak pernah ditemui.

Kemungkinan antara tempat paling menyeramkan yang diharamkan di dunia. Kubur pengasas Dinasti Qin dan juga Maharaja China pertama ditanam disebuah komplek bawah tanah di bawah sebuah bukit di China Tengah. Kompleks perkuburan itu dikatakan mengandungi rangkaian gua bawah tanah yang sangat kompleks, dan tersimpan segala peralatan dan perkakas yang diperlukan oleh maharaja untuk kehidupan selepas mati.

Antara peralatan-peralatan tersebut termasuklah tanah liat untuk menghasilkan tentera-tenteranya iaitu Tentera Terracotta. Dikatakan kerajaan China tidak membenarkan penggalian kubur tersebut kerana ingin menghormati tanah perkuburan itu.

Gunung Weather yang terletak 74 kilometer dari Washington DC, merupakan sebuah pangkalan tentera bawah tanah rahsia Amerika Syarikat yang diharamkan untuk dilawati, atau didekati. Pangkalan tentera yang terletak di dalam gunung ini merupakan tapak pemindahan atau penempatan semula bagi pegawai tentera serta orang awam yang bertaraf dan berpangkat tinggi, jika berlaku sesuatu seperti bencana alam.

Walaupun jauh dari segala kemodenan, namun ia lengkap dengan segala keperluan asas termasuklah kafeteria, hospital, pusat jana kuasa yang dikelilingi oleh papan tanda larangan masuk serta pagar tinggi, kawat duri dan pengawal bersenjata. Misteri!

Bank of England Vaults yang terletak di bandar London ini antara bank yang mempunyai kawalan paling ketat di dunia dan diharamkan bagi orang awam. Bank ini merupakan tempat penyimpanan emas seberat 5.134 juta kilogram atau 5,134 tan emas, yang merupakan 1 per 5 daripada emas yang ada di atas muka bumi ini.

Dengan nilai emas RM1.063 trilion ini, peti besi dalam bank ini dikunci menggunakan kunci logam tradisional namun dipagari dengan perlindungan sekuriti elektronik bagi menghalang mereka yang tidak patut berada di situ melepasi peti besi ini.

Muzium pengintip ini bukanlah sepenuhnya diharamkan kepada orang ramai tetapi kepada orang asing sahaja. Terletak di Nanjing, Timur China, Muzium Pendidikan Keselamatan Kebangsaan Jiangsu ini mempunyai barangan pameran termasuklah pistol kecil, kamera mini dan pelbagai lagi peralatan yang digunakan oleh pengintip China, yang menurut direktor muzium ini, terlalu sensitif untuk dilihat oleh orang asing.

Hanya pengunjung yang terdiri daripada rakyat China sahaja boleh memasuki muzium ini dan tidak dibenarkan sama sekali untuk mengambil gambar.


Annabelle : Sejarah Sebenar Anak Patung Paling Seram Di Dunia

Annabelle. Siapa tak kenal dengan anak patung ini. Ia mampu membuatkan lelaki dewasa yang gagah berani melelehkan air dicelah paha dan wanita dewasa tak dapat tidur malam. Di Korea Selatan dilaporkan beberapa individu dewasa terkencing ketika menonton filem Annabelle 2. Anak patung Annabelle juga pernah digunakan dalam filem seram The Conjuring.

Ia dikatakan anak patung yang paling popular di dunia, mengalahkan Barbie, dan juga merupakan yang paling seram dan berhantu. Seram sangatkah kisah Annabelle ini?

Annabelle kini disimpan di Muzium Occult di Connecticut, Amerika Syarikat

Sebenarnya, anak patung Annabelle bukanlah seperti yang dilihat dalam filem yang mana rupanya sangat menakutkan. Ia ditokok tambah supaya memberikan "feel" yang lebih, namun rupa sebenar anak patung ini agak comel yang sesuai menjadi teman baik anak perempuan anda. Ia merupakan anak patung Raggedy Ann yang mempunyai rakan baik bernama Andy, merupakan hasil tangan penulis Amerika Johnny Gruelle.

Kedua-dua anak patung ini dikeluarkan pada tahun 1915 dan pada tahun 1918, buku bersiri mereka diterbitkan. Namun, nama Annabelle yang diberikan kepada anak patung berhantu adalah nama jolokan sahaja. Pemilik anak patung ini meminta bantuan ahli psikik apabila anak patung ini menunjukkan perlakuan yang aneh dan menurut ahli psikik tersebut, dalam badan anak patung ini terkandung roh seorang kanak-kanak yang bernama Annabelle Higgins.

Kanak-kanak bernama Annabelle itu mati ketika berusia 7 tahun, di tempat yang sama di mana pemilik anak patung ini tinggal. Dikatakan anak patung itu menjadi "perumah" kepada roh Annabelle.

Pada tahun 1970, anak patung yang sudah berhantu itu dijual oleh sebuah kedai hobi terpakai, oleh seorang wanita sebagai hadiah kepada anak perempuannya, Donna. Donna yang merupakan seorang pelajar kejururawatan tinggal bersama-sama teman serumahnya Angie. Apabila Donna membawa pulang Annabelle ke rumahnya, rumah tersebut menjadi "pangkalan" bagi Annabelle dan rohnya.

Tidak lama selepas memiliki Annabelle, Donna dan Angie mula menyedari sesuatu yang aneh pada anak patung itu namun mereka berdua menyangkakan mereka boleh tahan dengan apa yang berlaku. Pada mulanya tindakan Annabelle tidaklah membahayakan yang mana ia hanya mengubah posisi dan kedudukannya ke tempat lain daripada yang diletakkan, dan perkara ini disedari oleh Donna dan Angie.

Tapi semakin lama perlakuan Annabelle semakin pelik dan jahat yang membuatkan mereka berdua terpaksa meminta bantuan pasangan penyiasat paranormal, Ed dan Lorraine Warren Apa yang berlaku adalah mereka menjumpai beberapa keping kertas yang mengandungi mesej-mesej yang ditulis dengan tangan dan dipercayai ditulis oleh Annabelle. Mesej-mesej tersebut berbunyi " Tolong kami" dan "Tolong Lou". Takut dan trauma dengan kejadian itu, mereka membuat keputusan untuk membuang Annabelle.

Dilaporkan bahawa Donna memberitahu bahawa terlihat tompok-tompok darah pada dada dan belakang kepala Annabelle. Pasangan penyiasat Warren tidak dapat menjelaskan bagaimana darah tersebut boleh ada pada badan Annabelle.

Sejak Annabelle berada di rumah mereka, pelbagai perkara aneh berlaku. Antaranya adalah yang berlaku kepada tunang Angie, iaitu Lou. Lou tidak disukai oleh Annabelle sejak mula lagi kerana Lou beberapa kali menyuruh Angier membuang Annabelle kerana dirasakan berhantu. Kenyataan itu membuatkan Annabelle berang dan mula bertindak.

Pada satu malam, Lou terjaga dari tidur dan berasakan badannya tidak dapat bergerak. Dan ketika bergelut untuk bergerak, Lou melihat ke hadapan dan tiba-tiba ternampak kelibat Annabell, yang sedang merenungnya. Annabelle kemudiannya merangkak ke atas badan Lou dan mencekik lehernya sehingga pengsan. Lou yang sedar keesokan harinya tahu bahawa apa yang dialaminya adalah benar dan bukan mimpi.

Tidak puas dengan kejadian itu, Annabelle sekali lagi bertindak. Anak patung berhantu ini menunggu di saat Lou berada sebilik dengannya dalam keadaan gelap. Ketika Lou ingin menyalakan lampu, tiba-tiba dia berasakan ada sesuatu di belakangnya dan lantas memusingkan badanya. Di saat itu Lou berasa sangat sakit dibahagian perutnya, dan selepas lampu dinyalakan, Lou melihat perutnya yang berdarah dan penuh dengan kesan cakar.

Ketika itu juga, Lou terlihat Annabelle sedang duduk di atas lantai sambil bersiul-siul dengan selamba.


Mengikut Kajian, Membasuh Pinggan Mangkuk Boleh Mengurangkan Stress

Bagi sesetengah orang, membasuh pinggan mangkuk selepas makan adalah sesuatu yang sukar dilakukan. Mereka ini selalunya malas atau tidak pernah diajar untuk membasuh sendiri pinggan selepas makan. Ibu bapa seharusnya mengajar anak-anak supaya membasuh pinggan mereka sendiri agar mereka lebih bertanggung jawab.

Sekiranya anda memerlukan alasan lain mengapa anda perlu membasuh pinggan, membasuh pinggan sebenarnya membantu anda mengurangkan stress. Ya, mengikut satu kajian yang dijalankan oleh Florida State University, aktiviti membasuh pinggan dapat membantu mengurangkan kadar stress pada manusia.

Hasil ujikaji tersebut menunjukkan mereka yang membasuh pinggan dengan penuh perasaan dan penghayatan (fokus, menikmati bau sabun basuh pinggan yang wangi, menyentuh pinggan dengan lembut) berjaya meningkatkan kadar kegembiraan sebanyak 25% dan mengurangkan kadar gemuruh sebanyak 27%. Sementara itu, mereka yang tidak membasuh pinggan secara sambil lewa tidak memperoleh apa-apa manfaat daripada aktiviti tersebut.

Walaupun kajian itu hanya melibatkan kumpulan sampel yang sedikit yakni 51 orang sahaja, Adam Hanley, ketua penyelidik kajian ini daripada program FSU College of Education’s Counseling/School Psychology mendakwa, selain membasuh pinggah, aktiviti-aktiviti harian yang lain juga berupaya untuk mengurangkan stress dan mengekalkan kesihatan tubuh badan sekiranya ianya dilakukan dengan fokus dan penuh penghayatan.

Ini merupakan berita baik bagi golongan ibu yang terpaksa membebel kepada anak-anak agar mereka membasuh pinggan selepas makan. Jangan lupa kongsikan artikel ini kepada mereka.

Sekiranya anda ingin membaca laporan mengenai kajian ini, anda boleh membaca di laman Link Springer di jurnal yang bertajuk Washing Dishes to Wash the Dishes: Brief Instruction in an Informal Mindfulness Practice.


Saintis Jerman Bakal Pasang Menara Telefon Di Bulan Menjelang Akhir 2018

Tak ada apa yang mustahil dalam dunia ini. Selagi kita mampu berfikir tentang sesuatu, selagi itu kita mampu merealisasikannya. Jika zaman dahulu orang tidak pernah terfikir untuk melayari internet hanya menggunakan jari, sekarang ini kita sedang menikmatinya. Lumrah manusia yang memang sentiasa sukakan perkembangan.

Terbaru, sebuah kumpulan sukarelawan yang terdiri daripada saintis dan jurutera dari Jerman yang menggelarkan kumpulan mereka sebaga PTScientists (Part-time Scientists) telah merancang untuk menghantar pendarat angkasa lepas berdekatan dengan lokasi pendaratan Apollo 17. Tujuan penghantaran tersebut adalah bagi menghasilkan menara telefon bimbit tanpa manusia, di bulan.

Dengar seperti mustahil kan? Namun segala perancangan, rekabentuk, rekacipta dan teknologi sudah disediakan, termasuklah akan menggunakan teknologi LTE. PTScientists telah berbincang dengan syarikat telekomunikasi terkenal Vodafone yang dikatakan akan membekalkan teknologi 4G LTE yang akan berpangkalan di bulan.

Menurut sumber teknologi ini sangat bermanfaat kerana ia menggunakan tenaga yang lebih rendah daripada sistem relay yang lain, jadi ia akan menjimatkan bateri peranti di bulan itu. Pendarat angkasa lepas tersebut diberi nama Alina yang dilengkapi dengan sensor dan kamera berdefinisi tinggi, yang akan menjadi pangkalan komunikasi utama di bulan.

Harap-harap teknologi yang ada di Malaysia satu hari nanti dapat mengikut jejak langkah seperti ini.


Anda Sanggup Baring Selama 70 Hari Tanpa Henti Untuk RM77,085? Anda Mungkin Calon Terbaik NASA

Lebih gemar menghabiskan masa berbaring sambil menelaah media sosial setiap hari? Malas nak bangun dari katil kerana merasakan katil terlalu nikmat untuk ditinggalkan?

Ini adalah kerja yang paling sesuai untuk anda. Pada tahun 2013, NASA mengumumkan pencarian calon yang sesuai untuk satu kajian mereka berkenaan mikrograviti dan kesannya pada badan angkasawan.

Aoa yang perlu dilakukan adalah hanya memerlukan peserta berbaring selama 70 hari di atas tilam tanpa bangun langsung. Ya, anda akan dibayar sebanyak RM77,085 untuk baring, membaca, membuka internet, main permainan video atau mungkin juga melakukan pekerjaan anda di atas katil.

Kajian tersebut akan dilakukan selama 70 hari tanpa henti bagi mengkaji kesan ketiadaan graviti ke atas otot semasa berada di angkasa. Dengan meletakkan peserta di atas katil, otot-otot yang selama ini digunakan untuk berdiri, berjalan, bergerak dan pelbagai aktiviti lain akan mengalami kekurangan pergerakan.

Kesan kepada otot dan tulang selepas berkurangnya aktiviti-aktiviti normal itulah yang akan dikaji kerana seorang angkasawan ketika berada di angkasa, tidak menggunakan otot-otot meraka dalam keadaan graviti sifar. Hanya dengan menggerakkan sebatang jari, seorang angkasawan mampu meluncur pantas ke depan.

Selepas tempoh tertentu berbaring, peserta kajian akan diminta untuk mejalani beberapa siri ujian seperti senaman dan aktiviti-aktiviti normal angkasawan contohnya keluar daripada kenderaan atau mengangkat barangan.

Cuma, jangan ingat kelayakan untuk menjadi peserta kursus ini mudah.

Seseorang itu diperlukan berada dalam keadaan sangat sihat serta perlu melalui ujian kesihatan kelas 3 Tentera Udara USA melalui ujian fizikal. Selain itu, seseorang itu juga perlu melalui beberapa ujian psikologi serta berdepan dengan temuramah psikologi selama 90 minit.

Ini semua perlu dilakukan kerana hakikatnya, bukan semua orang mampu hidup di atas katil selama 70 hari berturut-turut walaupun ramai yang akan mengaku mereka mampu.

Menurut salah seorang bekas peserta bernama Heather Archuletta, dia menjalani program itu pada 2008 namun hanya sempat menghabiskan masa di atas katil selama 54 hari akibat Amerika Syarikat dilanda Taufan Ike. Menurut beliau, selepas 54 hari berbaring, kali pertama dia memijakkan kaki ke tanah dan cuba untuk berjalan, rasa sakit yang datang menyerang ototnya sukar untuk digambarkan.

Seorang lagi peserta, Andrew Iwanicki berjaya menghabiskan 70 hari di atas katil. Selepas menamatkan 70 hari, katil Andrew dipusingkan menegak untuk membolehkan dia berdiri. Setiap peserta diberikan tugas untuk cuba berdiri selama 15 minit selepas kali pertama menjejakkan kaki ke tanah semula. Pada waktu tersebut, Andrew merasakan perasaan darah kembali ke bahagian kaki, mengakibatkan degupan jantungnya meningkat kepada 150BPM. Rasa hendak pitam mula menyerang Andrew dan selepas hampir 8 minit, Andrew pengsan.

Pihak NASA memberitahu yang sehingga sekarang, tidak ada seorang pun peserta yang berjaya berdiri selama 15 minit selepas 70 hari di atas katil. Semuanya akan pengsan di pertengahannya.

Jika ada yang bertanya bagaimana peserta mandi atau ke tandas, terdapat peralatan-peralatan khas yang disediakan untuk setiap peserta melakukan perkara tersebut, cuma masih lagi perlu dilakukan dalam keadaan berbaring. Berak dan kencing menggunakan kaedah yang sama seperti di hospital cuma mandi memerlukan peserta menggunakan katil khas yang dicipta untuk membolehkan mereka kekal berbaring sambil mandi.

Bagi mereka yang berminat, selain daripada pihak NASA, pihak Institute for Space Medicine and Physiology (Medes) di Toulouse, Perancis juga membuka peluang yang sama kepada mereka yang berminat dengan tempoh waktu 60 hari pada gaji yang lebih tinggi iaitu RM80,424. Hanya 24 calon diperlukan dengan syarat kelayakan lelaki berumur 20-45 tahun, tidak merokok serta mempunyai nilai BMI badan di antara 22 hingga 27.

Adakah anda menepati ciri-ciri yang dikehendaki? Mahu mencuba nasib dengan NASA atau ISMP (Medes) Perancis? Sila rujuk pautan di bawah untuk mendapatkan maklumat lanjut.


3 Virus Komputer Paling Dasyat Atas Muka Bumi

Jika badan manusia boleh dijangkiti penyakit, sistem komputer yang kita gunakan hari-hari juga boleh mengalami benda yang sama. Virus komputer dikatakan diciptakan oleh penggodam kerana ingin menjangkiti komputer dan menyebabkan masalah, dan mereka ini dikatakan yang menghasilkan anti-virus. Mereka yang mencipta masalah dan penawar, membolehkan mereka mengaut keuntungan.

Namun, terdapat juga penggodam yang mencipta virus hanya kerana mereka mampu melakukannya dan ingin melihat sejauh mana kehebatan mereka dalam bidang komputer, serta ada  yang suka melihat orang lain dalam kesusahan.

iluminasi.com ingin berkongsi antara 3 virus komputer yang paling berbahaya dan dasyat di dunia.

Virus iloveyou atau nama lainnya "Love Bug" atau "Love Letter" adalah virus komputer yang telah menjangkiti berjuta-juta komputer peribadi perisian Windows. Bermula menjangkiti komputer di Hong Kong ia kemudiannya tersebar ke barat. Virus ini menghantar e-mel dengan tajuk "ILOVEYOU" dan melampirkan satu file "LOVE-LETTER-FOR-YOU.txt.vbs".

Mereka yang terpedaya dengan e-mel ini dengan menganggap ada seseorang menghantar satu surat cinta kepada mereka, akan membuka fail yang dilampirkan. Apabila fail ini dibuka, komputer mangsa akan dijangkiti dan mula menyebarkan virus ini kepada alamat e-mel yang ada dalam buku e-mel, secara automatik tanpa diketahui pemilik.

Virus ini sangat berbahaya kerana telah menjangkiti komputer perniagaan dan juga kerajan termasuklah sistem komputer Senat Amerika Syarikat yang meyebabkan sistem e-mel Senat Amerika Syarikat ditutup secara paksa. Virus iloveyou juga telah menjangkiti syarikat di Hong Kong termasuklah syarikat perhubungan awam, syarikat kewangan, serta Asian Wall Street dan Dow Jones Newswire.

Pakar sekuriti komputer telah menganggarkan kerosakan pada perisian komputer sebayak $100 juta USD dan menjangkakan jumlah kerugian keseluruhan disebabkan oleh virus iloveyou melebihi USD 1 billion.

2 orang programmer muda dari Filipina iaitu Reonel Ramones dan Onel de Guzman telah disiasat oleh pihak berkuasa melibatkan virus iloveyou setelah mendapat laporan dari Eropah. Setelah disiasat, Onel de Guzman didapati adalah pencipta virus ini namun kedua-duanya dibebaskan oleh Jabatan Kehakiman Filipina kerana ketika itu tiada undang-udang berkaitan penggodaman komputer di Filipina.

Virus Gameover Zeus adalah rangkaian kepada virus ZeuS, yang telah dicipta oleh penjenayah siber paling dikehendaki di dunia iaitu Evgeniy Mikhailovich Bogachev. Ia merupakan satu virus yang menjangkiti rangkaian komputer dan dikawal tanpa pengetahuan pemilik komputer dan mensasarkan perniagaan kecil sebagai mangsa.

Gameover Zeus virus kemudiannya menyebarkan malware "Cryptolocker" kepada komputer-komputer yang dijangkiti. Ketika mana Gameover Zeus mencuri wang daripada komputer yang dijangkiti, Cryptolocker pula menyembunyikan fail-fail pemilik komputer dan meminta wang tebusan jika mereka inginkan kembali fail-fail mereka.

Dianggarkan lebih daripada RM428 juta kerugian disebabkan oleh Gameover Zeus yang telah menjangkiti komputer di seluruh dunia sejak 2011. Cryptolocker pula telah menjangkiti lebih daripada 200,000 buah komputer yang mana separuhnya di Amerika Syarikat. Sebanyak RM115 juta dilaporkan telah dicuri dari komputer mangsa oleh Cryptolocker dalam masa 2 bulan pertama.

Dilaporkan oleh CERT Coordination Center, sebanyak 225,000 buah komputer di seluruh dunia dijangkiti dengan virus Code Red, dan setiap komputer dijangkiti akan terpapar mesej "Hacked by Chinese". Walaubagaimanapun mesej itu tidak dapat disahkan dan virus ini tidak diketahui berasal dari mana. Virus ini dihasilkan untuk menyerang White House.

Ia berfungsi dengan mengumpulkan kekuatan dengan menjangkiti sebanyak mana komputer yang boleh, dan komputer-komputer ini akan menyerang alamat internet White House. Namun White House telah bersedia dengan serangan ini dimana ia telah menukarkan alamat IP nya untuk mengelakkan daripada sebarang masalah.

Selain itu, Code Red juga telah menjangkiti berpuluh-puluh ribu laman sesawang dan dianggarkan telah menyebabkan kerugian lebih daripada RM5 billion kerugian, menurut Pasukan Respon Kecemasan Komputer Amerika Syarikat.


Bolehkah Saya Membina Karier Dalam Bidang Sukan di Malaysia?

Sukan sudah menjadi satu bidang yang diberikan penekanan tinggi oleh kebanyakan negara, atas potensinya membuka peluang kepada atlit-atlit mencipta nama, mengharumkan nama negara dan juga mempunyai pendapatan tetap sebagai seorang yang berkarier dalam sukan.

Lihat saja atlit-atlit yang sejak mula berkecimpung menjadikan sukan sebagai kerjaya, kebanyakannya mampu membawa nama Malaysia di mata dunia, seperti Lee Chong Wei, Nicol David, Adik-beradik Sidek dan ramai lagi. Jadi seharusnya berlaku perubahan minda terhadap penerimaan ibu bapa kita terhadap sukan.

Namun begitu, apakah jalan yang boleh diambil jika seseorang itu minat menceburi kerjaya dalam sukan, bukan sekadar sebagai atlit, malah mungkin juga berminat untuk menjadi pakar dalam latihan, mencipta kaedah baru menerusi sains sukan atau memperkenalkan sistem baru dalam area kejurulatihan?

Untuk mana-mana pelajar yang berminat menjadi atlit secara serius, mereka akan dikenalpasti bakatnya menerusi proses Kenal Pasti Bakat. Proses ini merangkumi 3 peringkat iaitu Talent Search, Talent Identification dan Talent Scouting, boleh bermula semenjak pelajar berusia 10 tahun bagi melayakkan diri memasuki Sekolah Sukan Malaysia (SSM).

Tidak ada permohonan dibuka untuk kemasukan ke dalam SSM. Kesemua pelajar SSM adalah mereka yang telah dikenalpasti bakatnya menerusi proses Kenal Pasti Bakat yang telah dikendalikan oleh Unit Sukan JPN, program scouting semasa mana-mana kejohanan Majlis Sukan Sekolah-Sekolah Malaysia atau mana-mana calon yang dicadangkan oleh Persatuan Sukan Kebangsaan sebagai berpotensi menjadi atlit elit.

Bagi mereka yang gagal masuk pada peringkat sekolah, pelajar boleh mencuba lagi nasib pada peringkat pra-universiti dengan memenuhi beberapa syarat khas dari aspek akademik dan juga aspek sukan.

Bukan semua sukan layak dalam kemasukan ke SSM. Sukan yang terpilih adalah acara akuatik, bola keranjang, bola sepak, bola jaring, bola tampar, badminton, tenpin, berbasikal, ekuestrian, golf, gimnastik, hoki, kriket, lawan pedang, memanah, menembak, seni mempertahankan diri, olahraga, skuasy, sepak takraw dan tenis.

Sehingga kini, terdapat 5 buah SSM di seluruh negara iaitu Sekolah Sukan Bukit Jalil (SSBJ), Sekolah Sukan Tunku Mahkota Ismail (SSTMI), SSM Pahang, SSM Sabah dan SSM Terengganu,

Jika ada di antara anda yang berminat mempunyai karier dalam bidang sukan, kini Malaysia sudah mempunyai jalan yang lebih jelas dalam pembentukan karier seseorang jika dia berminat dengan bidang sukan. Kini semakin banyak institusi yang menawarkan pendidikan berteraskan sukan.

Prospek kerjaya dalam bidang sukan juga semakin meluas. Dengan pendidikan dalam bidang sukan, seseorang boleh menceburkan diri dalam karier sebagai jurulatih sukan, jurulatih kecergasan, guru, pegawai sukan, pakar perubatan, pakar fisioterapi dan pelbagai lagi karier lain.

Antara Universiti yang menawarkan kursus berkaitan sukan daripada peringkat diploma hinggalah ke peringkat doktor falsafah adalah Universiti Malaya, Universiti Kolej Tunku Abdul Rahman, Universiti Pendidikan Sultan Idris, Universiti Kebangsaan Malaysia, Universiti Teknologi Mara, Universiti Sains Malaysia, Universiti Putra Malaysia, Universiti Malaysia Sabah dan Universiti Selangor.

Kebanyakan kursus-kursus yang ditawarkan merangkumi bidang pengurusan sukan, pendidikan sukan, pembangunan sukan dan sains sukan.

Memang diakui penggabungan pendidikan, sains dan sukan di negara kita masih lagi muda serta masih banyak yang perlu dipelajari. Walaupun begitu, petanda-petanda positif sudah dapat dilihat apabila 22 daripada 32 atlit yang layak menyertai sukan Olimpik Rio tempohari adalah bekas-bekas pelajar yang menyertai Sekolah Sukan Malaysia.

Selain itu, faktor usaha kerajaan melalui Kementerian Pendidikan memperkenalkan program 1 Murid 1 Sukan juga terbukti mampu membuka minat pelajar untuk menyertai sebarang acara sukan yang mereka minati sebagai platform paling awal dalam mengenalpasti bakat sukan pelajar.

Ada yang berminat nak menjadikan sukan sebagai satu karier anda?


5 Pantang Larang Perlu Dielakkan Sekiranya Melancong Ke Jepun

Baru-baru ini heboh mengenai rakyat Malaysia yang membuat masalah di hostel yang mereka sewa. Video mengenai kejadian tersebut juga tular di media sosial dan ramai yang mengambil kesempatan untuk mengecam mereka. Tidak kira siapapun anda, sekiranya anda ke luar negara, sila jaga kelakuan dan perangai kerana anda secara tidak langsung membawa imej negara kita Malaysia.

Jepun merupakan antara lokasi pilihan ramai rakyat Malaysia. Antara tempat yang menjadi pilihan termasuklah Tokyo dan Kyoto. Tidak kiralah ke mana sekalipun anda pergi melancong, seeloknya kita perlu tahu budaya dan pantang larang setempat agar kita tidak dipandang rendah.

Negara Jepun sememangnya terkenal dengan budaya lemah lembut dan sopan santun. Sekiranya anda merancang untuk ke Jepun dalam masa terdekat, pastikan anda tidak membuat pantang larang berikut.

Di negara mana sekalipun, buang sampah merata-rata adalah satu kesalahan. Di Malaysia pun membuang sampah merata-rata adalah satu kesalahan tapi malangnya tiada penguatkuasaan untuk mendenda mereka yang membuang sampah merata-rata. Negara Jepun terkenal sebagai negara yang bersih dan mereka akan mengasingkan sampah mengikut kategori sampah seperti plastik, kertas dan sebagainya.

Oleh itu, sila buang sampah anda mengikut kategori yang sepatutnya.

Di mana-mana tempat awam sekalipun, menggunakan telefon bimbit atau bercakap melalui telefon bimbit secara kuat sehingga mengganggu ketenteraman awam adalah sesuatu yang perlu dielakkan sama sekali. Begitu juga di Jepun. Sekiranya di tempat awam seperti kereta api, anda akan mendengara pengumuman meminta agar pengguna telefon mematikan telefon atau menetapkan telefon dalam mod senyap.

Selain itu, jika anda perhatikan sekiranya terdapat telefon yang berbunyi di dalam kereta api, pemiliknya akan segera mematikannya dan menghantar mesej kepada si pemanggil untuk menelefonnya semula kelak. Perkara ini sepatutnya diamalkan di Malaysia. Kadang-kadang orang berbual di telefon sehingga boleh didengari satu gerabak kereta api.

Di negara-negara maju seperti Jepun, mereka amat menghormati mereka yang perlu bergerak dan berjalan laju menuju ke sesuatu tempat. Oleh itu, jika diperhatikan mereka akan berdiri di sebelah kiri elevator.

Bahagian kanan biasanya dibiarkan kosong untuk membolehkan mereka yang perlu bergegas naik atau turun untuk menggunakannya. Malangnya di Malaysia kita jarang sekali dapat melihat perkara ini kerana kebanyakan orang kita lebih suka berbual di eskelator tanpa menghiraukan orang lain yang perlu bergegas naik atau turun daripada eskalator tersebut.

Apabila anda ke sesuatu gerai makan, elakkan membawa makanan daripada luar untuk dimakan bersama. Melainkan jika pemilik restoran tersebut mmembenarkannya. Rakyat Jepun sangat mementingkan kebersihan makanan dan kualiti makanan yang dihidangkan di premis mereka.

Selain itu, sekiranya terdapat kejadian tidak diingini seperti keracunan makanan, anda hanya akan mendatangkan fitnah terhadap pemilik restoran tersebut sekiranya anda membawa makanan daripada luar.

Sekiranya anda sudah selesai makan, elakkan daripada meletakkan kedua-dua chopstick pada atas mangkuk nasi anda. Mengikut amalan orang Buddhist Jepun, ianya adalah amalan pengkebumian mereka iaitu menawarkan nasi kepada orang yang sudah mati.

Sekiranya anda sudah selesai makan dan perlu meletakkan chopstick, letak sahaja di atas meja beralaskan tisu.


5 Minyak Wangi Paling Mahal Di Dunia

Siapa tak sukakan wangi-wangian? Lumrah manusia diciptakan menyukai kecantikan dan wangian. Dan bagi sesetengah orang, wangian ini merupakan perkara terpenting dalam melambangkan kecantikan dan meningkatkan ketrampilan mereka.

Harga sebotol minyak wangi yang ada di pasaran biasanya di antara RM50 hingga RM500 mengikut jenama. Namun, terdapat beberapa jenis jenama minyak wangi yang agak luar biasa harganya, yang mampu membeli sebuah banglo di Putrajaya.

iluminasi.com ingin berkongsi antara 5 minyak wangi yang paling mahal pernah dijual di pasaran.

Mungkin ada yang tak pernah dengar jenama minyak wangi ini, tapi ia berada di tangga ke-2 minyak wangi termahal di dunia. Ia merupakan minyak wangi hasil ciptaan Clive Christian, syarikat minyak wangi yang British yang bermula pada tahun 1999. Clive Christian mula bergiat dalam pembuatan minyak wangi setelah membeli syarikat minyak wangi tersohor British yang diasaskan pada tahun 1871 iaitu Crown Perfumery.

Gabungan bergamot, damar semulajadi, orris, cendana, vanila dan juga ekstrak tumbuhan ylang-ylang yang terdapat di Madagascar telah menghasilkan minyak wangi yang berharga RM9245 bagi kuantiti 60ml.

Coco Mademoiselle adalah koleksi Les Grand Extrais dari jenama fesyen terkenal, Chanel. Minyak wangi ini mempunyai bauan bunga yang sangat sesuai untuk wanita dan dijual dengan harga RM602 bagi setiap mililiter ketika dilancarkan.

Dihasilkan oleh syarikat minyak wangi Perancis iaitu Baccarat, minyak wangi Les Larmes Sacrees de Thebes merupakan ke-3 termahal di dunia dengan harga RM990 bagi 1ml. Hasil tangan Christine Nagel, seorang ahli kimia dari Switzerland ini menggabungkan bauan jasmin, ylang-ylang, buah pelaga, kemenyan, mur, geranium, selasih, kasturi, myrtle dan juga cendana. Wangian unik yang sangat harum ini dibotolkan dengan botol kristal dan tudungnya dihasilkan dalam bentuk piramid klasik.

Juga merupakan hasil daripada Clive Christian, "Imperial Majesty" berada di tangga ke-2 senarai minyak wangi paling mahal di dunia. Minyak wangi "Imperial Majesty" ini dijual dalam kuantiti 16oz (473ml) dengan harga RM915,000 bersamaan RM1934 bagi setiap 1ml.

Botol minyak wangi ini pula bukannya botol biasa yang anda boleh tinggal merata-rata kerana tudungnya mempunyai salutan emas dan berlian 5 karat. Dan dianggarkan setiap semburan Imperial Majersty berharga RM160, mungkin lebih mahal dari baju yang anda pakai.

Entah nak nangis atau nak kagum dengan minyak wangi yang berharga sebegini mahal. Ia merupakan hasil kerjasama antara DKNY dan pereka barang kemas popular, Martin Katz, maka terhasilah perfume termahal di dunia iaitu Golden Delicious Million Dollar Fragrance. Dijual dengan harga RM4.3 juta, apa yang membuatkan perfume ini mahal adalah botolnya, yang dihiasi dengan 200 bentuk nilam kuning, lebih dari 2,000 bentuk berlian putih, berlian merah jambu, berlian biru laut, berlian berbentuk ros, sebentuk rubi 3 karat.

Pada tudung botol minyak wangi pula dihiasi dengan berlian kuning 2.43 karat. Mungkin pembeli minyak wangi ini boleh jual balik botol ini bila duit simpanan dah habis.


Kreatif: Teknik Penyamaran Tentera Belanda Melarikan Diri Daripada Tentera Jepun

Dalam suasana genting seperti semasa peperangan, strategi dan kekreatifan seseorang itu sangat penting. Dalam keadaan terdesak, kadang-kala apa-apa sahaja yang ada disekeliling kita boleh digunakan bak kata pepatah, tiada rotan akar pun berguna.

Itulah yang terpaksa dilakukan oleh tentera Belanda ketika perang dunia kedua untuk melarikan diri daripada tentera Jepun. Sebuah kapal penyapu ranjau (minesweeper) bernama Abraham Crijnssen yang berpangkalan di Jawa pada tahun 1942 telah diarahkan untuk melarikan diri ke pangkalan tentera di Australia setelah tentera Jepun melakukan pencerobohan di kawasan tersebut.

Pada ketika itu, kawasan dimana kapalk tersebut berada di kawal rapi oleh pasukan tentera Jepun. Pada mulanya, krew kapal tersebut merancang untuk melarikan diri dengan menggunakan bantuan 3 buah kapal perang tetapi akibat keadaan yang tidak selamat, mereka dikehendaki dan diarahkan untuk bergerak secara solo.

Ianya satu tugasan yang sukar dan hampir mustahil. Kapal penyapu ranjau (minesweeper) seperti Abraham Crijnssen bukanlah seperti kapal perang lain yang dilengkapi dengan senjata dan sistem pertahanan yang canggih. Selain itu, kapal ini juga terlalu perlahan dibandingkan dengan kapal perang, dengan kelajuan maksimum hanya 15 knot.

Akhirnya mereka mengambil keputusan kreatif iaitu membuat penyamaran kapal mereka agar tidak dikesan pasukan udara tentera Jepun. Kesemua 45 krew dan anak kapal telah bertungkus lumus menebang pokok dan menyusunnya di kapal mereka agar kapal mereka kelihatan seperti sebuah pulau! Sementara itu, bahagian yang terdedah pula telah dicat menyerupai batu dan tebing sungai.

Melakukan pelayaran pada waktu pagi bukanlah tindakan yang bijak kerana terdapat kemungkinan mereka dapat dikesan dari pandangan tentera udara Jepun. Oleh itu, mereka hanya akan berlayar pada waktu malam sahaja. Pada waktu pagi, kapal tersebut akan berlabuh di pulau yang terdekat agar tidak dapat dikesan. Dari jauh, kapal tersebut akan terlihat seakan-akan sebuah pulau.

Kapal tersebut akhirnya berjaya juga mengaburi mata pesawat pejuang dan kapal perang Jepun yang telah menenggelamkan kapal perang Belanda. Mereka telah selamat tiba di pangkalan tentera yang terletak di Australia dalam masa 8 hari. Mungkin agak lama, tetapi semestinya cara penyamaran yang digunakan paling selamat.


5 cara pemimpin menyeksa rakyat semasa Zaman Pertengahan

Zaman Pertengahan yang berlaku dari abad ke-5 hingga ke-15 bukanlah suatu tempoh yang menggembirakan sesiapapun. Kebanyakan orang sangat miskin, menghidapi pelbagai penyakit dan kebebasan mereka diikat oleh tuan tanah yang kaya-raya. Jika rakyat biasa membuat kesalahan dan tidak mampu membayar denda, tangan atau lidah mereka mungkin dipotong tanpa belas kasihan.

Penyeksaan hanya digunakan sekiranya pihak berkuasa ingin anda membuat sebarang pengakuan. Semasa Zaman Pertengahan, pelbagai teknik dan alat yang dicipta untuk menyebabkan seseorang mengalami kesakitan yang sangat dahsyat.

Jika zaman sekarang teknik seksaan hanya banyak direka dengan memfokuskan pada psikologi atau kekacauan emosi mangsa tetapi pada Zaman Pertengahan, alat-alat yang digunakan amat menakutkan dan gerun walaupun untuk dilihat. Kami kongsikan 5 alat popular yang sering digunakan semasa era itu:

Semasa zaman pemerintahan Vlad the Impaler (lebih dikenali sebagai Dracula) pada abad ke-15 di Romania, hukum sula amat popular di mana pesalah perlu duduk di atas sebatang tiang yang tebal dan tajam. Tiang itu kemudian dinaikkan melalui sternum agar bucu hujungnya berhenti di bahagian bawah dagu.

Ia boleh mengambil masa sehingga tiga hari sebelum orang yang dihukum itu mati. Dikhabarkan Vlad telah mengulangi hukuman ini kepada antara 20,000 hingga 300,000 orang rakyat dan berasa amat seronok menonton hukuman dilakukan sambil makan makanan yang sedap-sedap.

Buaian Judas ini mungkin kurang sadis berbanding hukuman sula tapi ia masih mengerikan. Mangsa akan digantung dalam keadaan tanpa seurat benang dengan punggung atau kemaluan menghala betul-betul mengenai bucu tajam sebuah alat berbentuk piramid.

Sasaran penyeksaan ini adalah untuk membiarkan bukaan lubang punggung atau kemaluan itu diregangkan seluas-luasnya untuk tempoh yang lama ataupun sehingga mangsa mati disula. Kadang kala beban akan diikat pada kaki untuk menambah kesakitan dan mempercepatkan kematian.

Alat ini juga tidak pernah dicuci, jadi mangsa juga boleh dijangkiti kuman atau penyakit berjangkit.

Penghancur kepala merupakan alat penyeksaan yang popular semasa zaman Pasitan Sepanyol (Spanish Inquisition). Dagu diletakkan pada palang dan kepala dimasukkan ke dalam 'topi'. Penyeksa kemudian akan memutarkan skru secara perlahan-lahan sehingga topi itu direndahkan turun ke palang. Kepala akan dimampatkan sehingga menghancurkan gigi ke dalam rahang dan menyebabkan kematian.

Ada juga alat ini yang dicipta dengan mangkuk untuk menadah bebola mata yang tersembul keluar dari soket.

Dikatakan ini merupakan alat paling efektif untuk mendapatkan pengakuan kerana penyeksaannya boleh diperpanjangkan mengikut kesesuaian. Jika kesengsaraan itu dihentikan separuh jalan, mangsa akan mengalami kerosakan yang tidak boleh dibaiki pada bahagian otak, rahang dan mata.

Satu lagi alat yang digemari semasa Pasitan Sepanyol ialah pembahagi lutut. Ia kelihatan seperti sebuah ragum dengan pancang tajam pada kedua-dua belah pengepit.

Semasa digunakan, tukang seksa akan memutarkan pemegang perlahan-lahan sehingga ia mencengkam lutut dan menembusi tulang. Walaupun ia tidak menyebabkan kematian, kaki akan menjadi tidak berguna selepas dihukum.

Alat ini juga digunakan untuk bahagian badan yang lain seperti siku, lengan dan juga pergelangan kaki. Ada juga hukuman di mana pancang tajam itu dipanaskan terlebih dahulu untuk memaksimakan kesakitan.

Alat ini digelar alat hukuman paling memeritkan bagi mana-mana mangsa semasa Zaman Pertengahan. Tali yang dipasang pada bingkai kayu ini akan menarik bahagian tubuh mangsa sehingga tercabut dengan bunyi retak yang kuat.

Pada penghujung Zaman Pertengahan, ada satu variasi alat ini yang dicipta. Bingkainya ditambah dengan pancang tajam yang akan tembus ke bahagian belakang mangsa apabila mereka berbaring. Apabila anggota badannya diregangkan, tulang belakang mereka juga akan berasa sangat azab. Walaupun selamat daripada seksaan, mereka akan lumpuh sepanjang hayat.

Seram kan? Syukurlah kita kini berada dalam era moden dengan teknologi canggih dan dilahirkan dalam negara Islam yang aman.


8 perkara paling gila pernah dilakukan semasa hendak bersalin

Mungkin anda fikir apabila sudah tiba masa ingin melahirkan, air ketuban akan pecah dan ibu mengandung tersebut terus segera dikejarkan ke hospital untuk bersalin, bukan? Namun, tidak semua ibu melalui pengalaman yang serupa. Ada yang mengambil masa berjam-jam hingga berminggu-minggu menahan sakit kontraksi sebelum betul-betul melahirkan.

Tetapi kebiasaannya ibu yang sudah berada dalam bilik bersalin di hospital akan terbaring sahaja menonton televisyen atau bermain dengan telefon sambil menunggu saat yang dinanti-nantikan. Lain pula ceritanya dengan ibu-ibu ini. Kami kongsikan 8 perkara paling luar biasa yang dibuat oleh ibu yang sedang ingin bersalin:

Seorang wanita digambarkan sebagai wanita yang amat kuat dan mengagumkan selepas berjaya mengambil ujian kemasukan ke universiti semasa berada dalam dewan bersalin. Tommitrise Collins menyempurnakan kertas soalan atas talian itu semasa sedang bertarung dengan kontraksi setiap 3 minit di Coliseum Medical Centers, Georgia, Amerika Syarikat. Menurut ibu muda berusia 21 tahun itu, beliau hanya dibenarkan mengambil ujian tersebut pada hari itu.

Pelajar Middle Georgia State University itu menghabiskan ujian kemasukan itu dalam masa dua jam sahaja dan lulus dengan keputusan gred B.

Selepas 20 jam mengalami sakit hendak bersalin, Tommitrise melahirkan seorang bayi perempuan yang diberi nama Tyler Elise.

Menari ketika mengalami kontraksi bukanlah perkara baru. Ramai ibu yang mencuba pelbagai jenis kaedah untuk membuatkan mereka melupakan kesakitan yang sedang dialami.

Tetapi wanita ini telah mengejutkan jururawat di hospital selepas dikatakan 'hilang' dari dewan bersalin. Rupa-rupanya dia sedang sibuk menari di laluan koridor bersama dua orang rakannya berlatarbelakangkan lagu "Watch Me (Whip Nae Nae" oleh Silento.

Jururawat yang bernama Marsha Ford itu kemudian mengambil video mereka dan memuat naik ke dalam Facebook. Rata-rata netizen membuat spekulasi sama ada ibu muda itu memang benar-benar sedang dalam proses bersalin, namun Marsha segera memberitahu yang ibu itu sudahpun mempunyai bukaan laluan seluas 6cm semasa video diambil.

Seorang kakak sanggup menahan kesakitan untuk menjadi pengapit yang berdedikasi semasa majlis perkahwinan adik perempuannya.

Lucy Morris, 29, terjaga dari tidur pada hari bersejarah itu dengan kontraksi tetapi tidak memberitahu Emma yang bakal melangsungkan perkahwinan kerana telah berjanji untuk menjadi pengapit adiknya itu. Beliau hanya menahan kesakitan sehingga selesai majlis dan masih mampu tersenyum bangga semasa sesi fotografi beramai-ramai di luar gereja.

Ibunya segera membawa Lucy ke Doncaster Royal Infirmary sejurus selepas majlis tamat dan 13 jam kemudian, seorang bayi yang diberi nama Izzy selamat dilahirkan.

Kebiasaannya pada usia kandungan sekitar 39 minggu, para ibu lain hanya sibuk memikirkan cara terpantas untuk 'lari' ke hospital tetapi tidak bagi Amber Miller.

Amber sedang mengandungkan anak keduanya dan sudahpun berada dalam penghujung trimester ketiga semasa menyertai Chicago Marathon pada tahun 2011. Semasa larian hampir tamat, beliau mula merasakan kontraksi. Namun, ibu luar biasa ini masih juga meneruskan perlumbaan 42 km itu - sekejap berlari, sekejap berjalan. Selepas berlari selama 6 jam 25 minit, beliau berjaya tiba ke garisan penamat.

Tidak lama selepas itu, puteri keduanya bernama June Audra selamat dilahirkan.

Lisa Robinson merupakan seorang jurugambar potret dan perkahwinan. Ketika mengandungkan anak pertamanya, beliau berjenaka dengan suami tentang mengambil sendiri gambar ketika sedang melahirkan. Ini disebabkan beliau tidak pernah mengambil gambar di dalam mana-mana dewan bersalin.

Ternyata jenaka itu menjadi kenyataan apabila Lisa berjaya menangkap sendiri gambar dirinya sedang melahirkan, gambar suaminya ketika pertama kali melihat anak perempuan mereka dan juga gambar doktor memegang bayi itu sejurus selepas bersalin.

Jika di Malaysia, selebriti terkenal tanah air, Che Ta dulu pernah dikecam kerana memakai alat solek sebelum ke hospital, lain pula dengan ibu ini.

Jurumekap profesional ini menggunakan kemahiran menyoleknya untuk melupakan seketika kesakitan yang dialami semasa sedang dalam bilik bersalin. Solekannya bukan sekadar biasa-biasa - ia lengkap dengan pengkonturan wajah, bulu mata palsu dan garis mata yang tepat.

Alaha Majid kemudian memuat naik gambarnya sedang bersolek ke akaun Instagram sebelum mengucapkan selamat datang kepada anak perempuan comel bernama Sofia Alaya Karimi. Ramai wanita yang mengagumi solekan Alaha kerana mereka sendiri tidak mampu menyolek secantik itu walaupun tidak mengandung.

Seorang wanita yang sedang sarat mengandung bersama tiga orang rakannya dari Detroit, Amerika Syarikat telah mencuri sebuah lori pikap, memandu lawan arah sebelum mengalami kemalangan sehingga merosakkan lori tersebut. Kenapa curi lori pikap tersebut? Hanya untuk suka-suka.

Apabila polis tiba di tempat kejadian, tiga rakannya telah melarikan diri dan semasa polis memasang gari ke tangannya, ketika itulah wanita itu mengalami sakit hendak bersalin. Dia terus digegaskan ke hospital dan melahirkan anak dalam keadaan bergari.

Kisah yang ini bukan berkenaan ibu yang ingin melahirkan tetapi cerita tentang si bapa. Jessica Theriot sedang bertarung nyawa di atas katil menahan sakit ketika suaminya, Jonathan menunggu di atas sofa sambil bermain Pokémon Go.

Sakit hendak bersalin sememangnya amat memeritkan dan memberikan tekanan, namun Jonathan tidak dapat menahan diri daripada menangkap Pidgey yang betul-betul berada di hujung katil Jessica.

Gambar itu kemudian menjadi viral di Imgur dan Jonathan dikecam teruk oleh netizen kerana masih sempat bermain game walaupun isteri sedang dalam kesakitan. Namun, menurut Jonathan, Jessica tidak marah sedikitpun.


5 Fakta Menarik Mengenai Linkin Park

Beberapa minggu lepas, dunia hiburan seluruh dunia dikejutkan dengan kes bunuh diri vokalis utama Linkin Park. Mike Shinoda salah seorang krew utama Linkin Park mengatakan selepas ini mungkin tiada lagi band Linkin Park. Sekiranya anda seorang peminat Linkin Park, mungkin anda boleh melupakan terus niat untuk menghadiri persembahan band ini secara langsung atau menunggu keluaran album terbaru mereka.

Kini, Linkin Park adalah sebuah kumpulan muzik yang akan menjadi lagenda dan kenangan oleh peminat muzik dunia. Sebelum mencapai ke tahap kegemilangan mereka, sebenarnya banyak kisah-kisah menarik mengenaik kumpulan ini yang kebanyakan daripada kita tidak tahu. Mari menelusuri beberapa fakta menarik mengenai Linkin Park:

Tiga anggota awal Linkin Park iaitu Mike Shinoda, Rob Bourdon dan Brad Deslson merupakan rakan sekolah di Agoura High School, California. Selepas menamatkan pengajian, mereka meneruskan cita-cita mereka dalam dunia muzik dengan menubuhkan sebuah kumpulan yang diberi nama Xero. Selain itu, mereka turut dianggotai oleh Joe Hahn, Dave “Phoenix” Farrell dan Mark Wakefield.

Walaupun berjaya mencipta beberapa buah lagu sendiri, mereka kurang bernasib baik apabila tidak ditawarkan kontrak dengan mana-mana syarikat rakaman. Akibat dengan ketidak tentuan hala tuju kumpulan Xero, vokalis utama mereka Mark Wakefield akhirnya bertindak keluar daripada kumpulan dan diikuti pula oleh Phoenix.

Pada awal penubuhannya, Linkin Park menggunakan nama Xero. Disebabkan terdapat perubahan daripada keahlian anggota kumpulan ini, mereka kemudiannya menukar nama kepada Hybrid. Banyak perubahan keanggotaan kumpulan ini sebelum mereka akhirnya bersetuju dengan nama Linkin Park.

Chester Bennington, vokalis utama Linkin Park pada asalnya ingin menggunakan nama Lincoln Park, sempena mengambil nama sebuah taman yang selalu dilaluinya yang terletak di Santa Monica. Malangnya domain Lincoln Park sudah dimiliki oleh pihak lain dan mereka akhirnya bersetuju untuk menggunakan nama Linkin Park sahaja.

Vokalis utama Linkin Park Chester Bennington mengalami zaman kanak-kanak yang sukar. Ketika berumur 7 tahun, beliau telah diserang secara seksual oleh rakannya yang lebih berumur daripadanya. Beliau menyembunyikan perkara ini daripada pengetahuan umum kerana takut akan menerima kecaman daripada masyarakat sekitarnya.

Ketika sudah besar beliau telah mendedahkan kisah malangnya itu kepada bapanya namun mengambila keputusan untuk tidak mengambil tindakan apabila mengetahui pelakunya juga merupakan bekas mangsa serangan seksual. Kisah hitam tersebut ditambah dengan masalah perkahwinan ibu bapanya telah menjadikan beliau seorang yang sangat tertekan dengan perasaan. Beliau merasakan seperti mahu membunuh orang dan melarikan diri. Untuk menenangkan diri, beliau banyak melukis dan menulis lirik lagu.

Sesetengah artis yang popular tidak lahir dalam kemewahan. Begitu juga Chester. Ketika berumur 11 tahun, ibu bapanya telah bercerai dan beliau terpaksa tinggal dengan bapanya. Akibat tekanan, beliau mengambil dadah dan kuat meminum arak untuk mengurankan tekanan perasaan yang dialaminya itu.

Ketika berumur 17 tahun, beliau tinggal pula dengan ibunya. Ketika itu beliau telah bekerja di Burger KIng untuk menyara hidupnya.

Bukan sekali, tapi 3 kali pihak Warner Brother menolak untuk menawarkan Linkin Park kontrak rakan bersama mereka. Mereka turut tidak diterima oleh syarikat-syarikat rakaman besar yang lain. Walau bagaimanapun pada 1999, mereka telah mendapat tawaran daripada Warner Brother.

Jeff Blue, Penolong Presiden A&R Zomba Music adalah individu yang bertanggungjawab membantu mereka mendapatkan kontrak tersebut.

Sebenarnya banyak lagi kisah jatuh bangun kumpulan Linkin Park ini. Terlalu banyak masalah yang dihadapi sebelum muncul sebagai kumpulan rock popular dunia. Oleh itu, ketahuilah sebelum mencapai apa-apa kejayaan banyak halangan yang perlu dihadapi.


Dari Keding Menjadi Sado, Jejaka Ini Kongsi Kisah Transformasinya - Bahagian 2

Artikel ini merupakan sambungan dari artikel lalu "Dari Keding Menjadi Sado, Jejaka Ini Kongsi Kisah Transformasinya".

Bila aku dah tahu 2 dari 3 komponen paling penting dalam bina badan iaitu workout dan pemakanan, aku memulakan perjalanan gym aku dengan betul. Masa tu workout di sekitar universiti aku tak banyak. Ada satu betul-betul depan universiti, harga pun masa tu RM30 saja. Barang ala kadar. Gym pertama aku. Aku pergi gym, seorang diri.

Memang betul, 1 hingga 3 bulan pertama tu rasa macam nak mati. Badan macam kena tembak sana sini. Sakit Allah saja yang tahu. Nak korek hidung pun meleleh air mata, nak garu belakang tak payah cakap la. Tapi semangat aku kuat. Ramai yang aku kenal, baru workout sekali dua, terus dah give up sebab badan sakit. Itu masing-masing punya hal lah, mungkin niat dia nak pegi gym tak betul. Bagi aku, aku nak pakai baju sekurang-kurangnya muat saiz M.

Badan aku mula menampakkan perubahan. Dengan semangat dan disiplin yang aku curahkan, berkilo-kilo berat aku mula naik. Dari 48kg, berat badan aku menjadi 53kg, dalam masa lebih kurang 6 bulan. Tapi aku masih aktif dalam sukan seperti bola sepak dan futsal. Oleh itu badan aku agak lambat naik kerana makanan yang dimakan, dibakar menjadi tenaga untuk aktiviti tersebut.

Semakin aku belajar dari internet dan bertanya kepada orang berpengalaman, aku mengetahui bahawa REHAT adalah salah satu lagi komponen dalam bina badan. Lepas dah workout dengan cara yang betul dan cukup pemakanan, aku perlu rehat secukupnya. Sebab bila aku workout, otot-otot badan akan meregang dan bekerja, yang menyebabkan badan aku rasa sakit keesokan harinya. Jadi, makanan yang aku makan tu akan salurkan nutrien kepada otot.

Tapi otot-otot ni akan pulih, ketika badan kita rehad dan tidur! Bila tidur malam dan badan rehat secukupnya, otot-otot akan lakukan kerja pemulihan. Jadi tidur kena cukup paling kurang 8 jam, dan tidur yang lena, itulah yang sebaiknya. Kalau tidur tak betul, badan masih boleh jadi, tapi mungkin lambat, atau kurang daripada apa yang sepatutnya.

Dalam masa 1 tahun setengah, badan aku yang keding baju saiz XS pun masih longgar sehingga aku umur 20 tahun, sudah mula berubah. Dari 48kg jadi 53kg dalam masa 6 bulan, dan setahun kemudian, berat badan aku dah meningkat menjadi 68kg. Memang berat badan bukan penentu kepada berototnya badan seseorang, tapi aku dah berjaya memecahkan kebuntuan yang menyeksakan aku selama ini.

Baju-baju aku mula ketat, dan ada yang dah tak muat. Rasa seronok, tapi rasa rimas pun ada sebab orang ingat aku nak menunjuk pula. Tapi memang nampak beza, sana sini badan aku berubah. Bila dah dapat hasil, ia hanya menambahkan lagi semangat yang sedia ada.

Ketika itu tak dapat nak bayangkan perasaan aku walaupun tak sebesar abang sado yang lain, tapi aku dah buktikan pada diri aku bahawa aku boleh, dan aku sudah lakukan. Usaha aku itu bukan sahaja mengubah bentuk badan aku tapi juga mengubah hidup aku bahawa tak ada yang mustahil dalam hidup ini. Di mana ada kemahuan, di situ ada jalan.

Aku yang dulu bukanlah yang sekarang. Bila dah jadi tabiat dan rutin, bersenam berubah menjadi gaya hidup. Memang kadang-kadang tertinggal sebab hal-hal lain, tapi tak akan pernah tinggal selamanya. Ada masa mesti pergi.

Memang mahukan sesuatu, perlu korbankan sesuatu. Dalam hal ini, banyak benda perlu dikorbankan termasuklah masa, tenaga, dan wang ringgit. Tak terkira berapa duit aku habiskan pada makanan, supplemen, dan yuran gym setiap bulan. Itu satu kemestian, tak ada shortcut. Kalau nak besar, dengan pergi gym sahaja, tanpa makan yang cukup, pun tak guna. Makan cukup, tak pergi gym pun, jadi gemuk saja. Jadi, semua kena balance.

Dari segi masa, memang lah banyak masa habiskan untuk usaha ini. Biasanya 1 hingga 1 jam setengah di gym. Itu tak apa, tapi kehidupan universiti ini faham-fahamlah, kawan-kawan ajak main futsal pukul 2 pagi. Habis futsal pukul 4 pagi, ajak lepak mamak pulak. Badan aku perlukan rehat, jadi kena tidur cukup. Jadi, aku terpaksa korbankan masa berseronok di universiti. Kadang-kadang sampai kawan pun dah faham terus tak ajak aku main futsal lagi.

Dan masa yang aku habiskan buat kajian pasal bina badan, tanya sana tanya sini, bermanfaat bagi aku dan pada orang lain yang aku kongsi serta masih segar dalam ingatan aku sampai sekarang. Tak rugi kalau banyak membaca dan cari ilmu.

Dari segi tenaga, apa yang aku keluarkan dalam gym, setiap peluh yang mengalir itu memang sangat berbaloi.

Bagi anda yang ada masalah bentuk badan, sama ada terlalu kurus atau terlalu gemuk, jangan putus asa. Aku pernah rasa apa anda rasa, tapi aku tak duduk diam dan tunggu ianya berubah sendiri. Jangan malu, jangan segan, sebab tak ada siapa nak tolong anda kalau anda tak tolong diri sendiri. Bangun, dan ubah. Buat apa yang perlu, dan teruskan apa yang anda buat untuk capai matlamat.

I never said it would be easy, I only said it would be worth it. Ewah.


Dari Keding Menjadi Sado, Jejaka Ini Kongsi Kisah Transformasinya

Artikel ini ditulis dan diolah berdasarkan temubual oleh penulis dengan individu terbabit mengenai pengalamannya dan pihak iluminasi telah mendapat kebenaran untuk memuatnaik penulisan ini di laman blog iluminasi.com.

Ramai yang buat throwback dan body transformation, ada yang dari gemuk jadi kurus, dan kurus jadi sado. Walaupun tak sesado orang lain, aku pun ada cerita transformation aku dari kurus kering macam cicak kobeng kepada pakai baju saiz L.

Waktu itu umur aku 18 tahun dan baru masuk universiti. Dari sekolah aku memang sangat-sangat kurus, tengok sendiri dalam gambar. Tapi dalam kalangan budak sekolah, tak terasa kurus sangat. Tapi di universiti, memang nampak sangat beza. Berat aku masa tu 48 kilogram. Memang sangat kurus dan kalau tengok balik, macam orang hisap dadah.

Pernah sekali angin bertiup kuat dan tiba-tiba aku berasakan diriku seperti ingin melayang dibawa angin bayu. Begitu juga dengan kucing-kucing di sekitar dan kami saling berpandangan mengenangkan nasib malang. Sadis sekali perasaanku ketika itu. Sampai begitu nasib aku, apa salah aku?  Masa tu aku dah mula sedar aku perlu buat sesuatu. Tapi tak tergerak lagi usaha.

Ketika raya dah dekat, aku dengan rakanku Bart (kini dah sangat sado) mula pergi shopping mall untuk shopping raya. Dari satu kedai ke satu kedai kami pergi, satu saiz pun tak ada yang sesuai dengan aku. Masa tu zaman Levi's yang top, dan baju Levi's paling kecil ada kat Malaysia saiz M, kalau ada saiz S pun, memang sangat-sangat jarang. Dan aku pernah beli baju Topman size XS pun masih longgar, mana tak kecewa kan?

Jadi aku dah buntu, mood nak raya pun dah ke laut. Dulu masa sekolah tak kisah sangat, tapi bila dah masuk universiti, ia jadi perkara besar bagi aku. Orang lain segak bergaya bila raya, aku macam nasi bungkus. Tipu lah tak meleleh air mata.

Masa tu lah aku buka mata dan perlu buat sesuatu. Kalau aku tak mula sekarang, bila lagi? Dan kalau aku tak ubah, siapa yang akan ubah aku? Berbekalkan elaun biasiswa aku yang tak seberapa, aku mula dengan membeli dumbbell. Ketika itu 2 ketul dumbbell itu berharga lebih kurang RM100. Masa tu memang tak ada apa-apa ilmu langsung, main hentam saja. Internet pun aku tak ada masa tu, bukan ada smarphone macam sekarang senang nak dapat info sana sini.

Jadi hari-hari main biceps, sampai macam ada ketumbuhan dia punya sakit dan nak mandi pun seksa. Bangun pagi badan rasa macam kena pukul, tapi aku tak kisah, yang penting aku nak badan aku naik. Selang beberapa minggu, macam budak-budak baru yang lain, semangat aku hilang dan aku berhenti. Bertahun jugak aku tak semangat dan tinggalkan dumbbell aku.

Dipendekkan cerita, ketika umur 20 tahun baru aku betul-betul selami dunia bina badan. Aku mula search internet (dekat universiti ada wifi free) cara nak besar kan badan, apa yang perlu aku buat, makan dan sebagainya. Satu persatu benda aku belajar.

Tapi apa yang aku belajar dari internet tak cukup kerana hanya teori saja, aku perlu tanya otai-otai kat gym kalau nak cepat dapatkan hasil. Apa yang aku baca, tak tentu aku boleh praktikkan, dan terlalu banyak info di internet buatkan kepala aku pening nak ikut mana satu.

Tapi apa yang paling penting aku belajar adalah tak ada jalan singkat kalau nak jadi sado, memang kena ikut satu persatu apa yang orang perlu buat. Tak ada jalan belakang, tak ada jalan pintas dan tak ada rasuah-rasuah untuk cepat naik. TAK ADA.

Mula sekali aku tahu yang kalau nak cepat besarkan badan dan otot, memang wajib pergi gym. Tak ada nya nak home workout. Kalau rumah anda ada gym tak apa, kalau setakat ada dumbbell dua ketul, tak payah berangan, 10 tahun pun tak tentu jadi. Kerana untuk bina otot, perlukan beban yang berat. Peralatan senaman kena lengkap kalau nak nampak hasil yang baik. Sebagai contoh, kalau guna dumbbell atau barbell di rumah saja, senaman yang kita boleh buat terhad. Dan tak semua senaman boleh dilakukan dengan dumbbell. Jadi progress akan terbantut.

Dan selang beberapa ketika bila biceps kita dan boleh tampung berat beban, kita perlu tambah berat beban, supaya ada perubahan dan kemajuan. Kalau tak tambah, kita akan berada di takut itu saja.

Kelebihan pergi gym yang pertama adalah ada peralatan yang cukup. Dengan peralatan yang cukup ni, anda boleh bina setiap otot yang ada pada badan kita, dan dapat tahu cara senaman dan mesin yang berlainan. Baru cepat belajar, dan baru boleh capai matlamat dengan cepat. Kalau guna dumbbell kat rumah saja, macam mana nak buat chest, back dan kaki. Pushup? Nak dapat dada roti canai boleh lah dengan pushups saja.

Kelebihan kedua adalah anda akan bertemu dengan ramai orang kat gym. Kat sini la anda akan belajar banyak benda daripada orang berpengalaman yang berbeza dengan apa yang kita belajar di internet. Tapi kena ringan mulut bertanya. Dan bila anda tengok badan otai-otai yang sado, anda akan lebih bersemangat dan nak buat yang terbaik.

Suasana di gym juga boleh buatkan kira lebih fokus, tak terganggu dengan perkara lain. Hanya perlu fokus 1 jam sahaja. Kalau kat rumah, sambil workout, sambil tengok movie atau online, dan sambil makan pun boleh, memang ke laut la jawabnya.

Memang susah sangat nak jadikan tabiat untuk pergi gym, tak dapat dinafikan. Tapi kena paksa, jadikan ia satu tabiat dan gaya hidup. Kalau tak paksa, memang tak akan mula. Macam matsaleh cakap, "There'll be no second step without the first". Kalau anda tahu betapa berbaloi paksa diri ke gym, mesti anda akan hari-hari ke gym.

Dan bukan pergi gym terus pandai guna alatan, aku belajar perlahan-lahan, dalam setahun juga ambil masa sebelum tahu pasal mesin di gym. Dan kena bersenam dengan cara yang betul, baru badan cepat naik. Kalau anda bersenam di rumah dan tak betul, tak ada siapa nak tegur, anda yang rugi. Jadi, yang pertama, WAJIB PERGI GYM.

Dah tahu nak guna alatan gym, bukan boleh terus guna beban yang berat. Perlu mula dengan perlahan. Kalau masa anda bayi pun anda akan merangkak dulu baru berdiri, sama juga nak naikkan badan. Ramai orang baru yang terlalu ghairah nak cepat, bila pergi gym hari pertama, tengok orang lain angkat beban berat, dia pun nak juga.

Tapi bila dah sakit yang amat sangat keesokan hari, mulalah rasa tak mahu pergi gym lagi. Ini memang sangat-sangat kerap berlaku. Sakit itu pasti, tetapi sakit yang tak perlu itu boleh dielakkan. Sebab itu pentingnya ada ilmu. Dengan adanya semangat dan kesungguhan sahaja tanpa ilmu, ibarat pandu kereta laju-laju tapi tak tahu jalan mana nak pergi. Buang masa, buang tenaga.

Biasa mula-mula pergi dulu, target aku tak mahu besar-besar sangat sebab takut, jadi aku hanya mahu besarkan otot dada, dan lengan sahaja. Yang lain aku tak mahu. Tapi bila dah jauh berjalan, baru aku tahu semuanya penting. Untuk jimatkan masa anda, aku nak bagi tahu, semua bahagian otot itu sangat penting, kalau nak cepat naik, lakukan kesemuanya, secara seimbang.

Buat semua bahagian dari dada, belakang, lengan, bahu dan juga kaki. Bila dah mula biasa dengan tak bersenam kaki dan belakang, nanti susah nak mula.

Juga, untuk "cepat" membesar, fokus lebih kepada compound exercise berbanding isolation exercise. Compound exercise adalah senaman yang melibatkan lebih daripada satu bahagian otot, dan membantu tumbesaran otot yang lebih cepat, serta merembeskan hormon testosterone ketika dilakukan. Sebagai contoh, bench press, squat, deadlift. Ini antara contoh compound exercise yang terpenting.

Jangan sesekali abaikan 3 senaman ini. BIla anda lakukan bench press, ia melibatkan otot dada (pectoralis major) dan triceps. Dan bila anda lakukan senaman squat, ia melibatkan otot punggung (gluteus), peha (rectus femoris) dan banyak lagi. Jadi ini dikira sebagai tips, bukan jalan pintas, kerana anda tetapi kena lakukan juga.

Bagi isolation exercise pula adalah senaman yang fokus kepada satu jenis otot sahaja seperti biceps curl yang hanya fokus otot biceps, dan triceps pulldown yang fokuskan otot triceps. Ia penting juga, dan wajib dilakukan. Untuk hasil maksimum, gabungkan kedua-dua jenis senaman ini menjadi satu.

Sebagai contoh, ketika di gym, lakukan compound exercise dahulu, dan diakhiri dengan isolation exercise. Mengapa? Salah satu sebabnya adalah compound exercise memerlukan tenaga yang banyak, kalau lakukan isolation exercise dahulu, bila tiba masa untuk compound exercise, anda dah pancit. Terus terbantut workout anda. Mudah kan? Tapi perlu ada ilmu.

Bagi yang baru-baru, lebih baik kalau ada rancangan senaman, dan buku catatan. Tulis apa yang anda nak lakukan sebelum pergi gym, jadi bila pergi gym tu tak buang masa dan sudah tahu apa nak buat. Lagi satu, ia membantu anda lihat kemajuan anda. Sebagai contoh, anda mampu bench press 20kg bulan ini, catat berat beban dan tarikh, dan bandingkan dengan bulan depan. Bila bulan depan anda mampu bench press 30kg, anda akan tahu anda mempunyai kemajuan, dan ini menjadi pembakar semangat.

Kerana kalau nak harapkan hasil otot sebagai pembakar semangat, ia takkan berlaku untuk jangka masa 3-6 bulan. Kerana ketika ini proses otot anda menyesuaikan diri dahulu, bukan masa untuk hasil lagi. Macam nak masuk universiti, ada orientasi dahulu, baru masuk kelas. Ha gittew. Curlass kan.

Bila dah search internet pasal bina badan, memang tak akan terlepas baca pasal pemakanan. 70% daripada usaha mensadokan badan bergantung kepadaa pemakanan. Ada juga yang kata 80% tu pemakanan, 20% tu senaman. Mana-mana pun betul, yang penting, makan kena betul. Dulu aku selalu salahkan badan aku, kenapa makan banyak pun tak masih keding. Jujur, aku pernah pergi check kat klinik sama ada dalam badan aku ada cacing kerawet, sebab aku terlalu kurus dan makan banyak pun tak jadi apa.

Tapi, bila dah banyak membaca, baru aku sedar, yang sebenarnya aku TAK CUKUP MAKAN pun! Selama ni ingat dah makan banyak, tapi sebab aku aktif jadi badan sukar nak naik. Aku makan 2-3 kali sehari dalam portion yang banyak, tapi sebenarnya tak cukup. Apa yang betul adalah makan ikut tahap keaktifan dan aktiviti kita. Kalau kurus nak besarkan badan, kena makan, lebih daripada aktiviti yang dilakukan. Dan kalau nak gemuk nak kurus, kena makan kurang. Simple ja, tapi nak lakukan tu susah.

Bila dah tahu semua, baru la aku mula buat jadual makan, paling kurang makan 4-5 kali sehari. Pernah juga satu masa tu aku makan 7-8 kali sehari. Tak kisah makan apa, yang penting jangan biar perut terlalu lapar. Sebelum ini makan lunch pukul 1 petang, lepastu dinner pukul 9 malam. Tapi bila dah tahu, makan setiap 3 jam. Roti, nasi, spaghetti, cekodok, pisang semua aku sumbat. Dari sini dah nampak sikit perubahan pada badan.

Protein, karbohidrat dan lemak adalah nutrien makanan paling penting untuk bina badan dan otot. Tapi masa tu aku belum fokus pada lemak sebab kurang tahu, yang aku tahu, protein dan karbohidrat. Sebab aku kurus, aku terpaksa makan banyak karbohidrat, seperti nasi dan roti. Itu tak ada masalah. Tapi bagi aku, protein yang susah sikit sebab makanan protein tinggi biasanya tak sedap macam dada ayam.

Faham-faham saja lah dada ayam bukannya sedap macam sayap, peha atau thigh. Memang seksa. Makan dalam masa seminggu tak apa lagi. Bila dah lepas sebulan ke dua bulan, memang nak muntah. Nak masak yang sedap-sedap, kena guna bahan mahal, duit pula tak banyak. Tapi sebab nak besar, aku gagahkan juga.

Boleh saja nak makan bahagian lain, cuma protein pada dada ayam lebih tinggi daripada bahagian lain, dan untung kalau makan kat kedai mamak. Sebab ambil peha atau dada, harga tetap sama, tapi kandungan protein tak sama. So better pilih dada, in term of nak besar la, bukan nak sedapkan perut. Jujur, sebulan aku makan dada ayam, aku termuntah. Tapi itu tak melemahkan semangat aku.

Supplemen pula aku baru belajar ketika tu, dan sebab terlalu banyak jenis supplemen, aku jadi pening. Mana satu nak ambil? Akibat tak ada pengetahuan, aku beli whey protein dan CREATINE. Masa tu tak perlu pun creatine ni, tapi dah brother GNC tu suggests, aku yang noob ni pun turutkan saja, tapi tak guna pun. Tapi semua ini perlukan duit, tak ada duit, susah juga nak beli supplement.

Tapi ingat, SUPPLEMEN hanyalah MAKANAN TAMBAHAN, dan hanya membantu, bukan menentukan. Tak semestinya ada supplemen badan anda akan confirm jadi dan cantik. Dah ramai aku jumpa makan supplemen tapi tak ada hasil, dan ramai juga tak ambil supplemen tapi badan cantik. Ia pembantu, bukan penentu.

Borak dengan Abang Jeffrey Jamil, pernah masuk Mr. Malaysia dapat no.2 dan bekas jurulatih bina badan kedah, dia cakap zaman dia supplemen sangat susah dapat dan mahal, orang lama banyak makan solid food saja ayam, ikan, daging dan telur. Ya, sebenarnya makan makanan solid itu lebih bagus daripada supplemen, cuma kalau nak ambil supplemen, kena tahu fungsi suppelmen itu dahulu, buat kajian. Jangan main sapu dan dengar cakap orang saja. Buang duit anda ja.

Tapi untung orang sekarang, nak beli supplemen kedai ada merata-rata, tambah-tambah lagi online. Dulu nak cari supplemen punyalah susah, lepastu mahal gila berbanding sekarang. Jadi, tak ada alasan nak bagi lagi.


5 Anak Patung Yang Paling Seram Di Dunia Pernah Dihasilkan

Anak patung dicipta dengan rupa dan bentuk yang sangat comel khas untuk menghiburkan kanak-kanak terutamanya kanak-kanak perempuan. Ramai di antara mereka yang menjadikan anak patung sebagai teman dan rakan baik ketika mengharungi kehidupan kanak-kanak yang penuh keriangan.

Namun, terdapat juga anak patung yang mempunyai rupa bentuk yang buruk yang sangat menakutkan, dan di antara mereka mengalami sumpahan yang tidak dapat dipastikan kebenarannya, namun ia masih menyeramkan, walaupun bagi orang dewasa. Buktinya? Ramai yang terkucil ketika menonton filem Annabelle.

iluminasi.com ingin berkongsi 5 anak patung yang paling menyeramkan di dunia.

Anak patung Little Miss No Name ini telah dihasilkan oleh syarikat permainan Hasbro pada tahun 1965. Penghasilan anak patung untuk memenangi hati kanak-kanak perempuan ini dikatakan sangat pelik dan tidak pernah dilakukan oleh Hasbro. Jika biasanya Hasbro menghasilkan anak patung Barbie dengan kelengkapan pakaian salinan dan rumah mainan, tapi kali ini sebaliknya yang berlaku dengan menghasilkan anak patung yang tiada apa-apa aksesori, malah seperti peminta sedekah yang meminta wang.

Tambahan pula, wajah Barbie yang cantik digantikan dengan wajah Little Miss No Name yang agak mengerikan, dan matanya yang berwarna merah mampu membuatkan anda terperanjat di waktu malam.

Kalau nak ke tandas tengah malam memang terkucil di tengah jalan kalau ternampak anak patung ni atas kerusi. Anak patung hantu ini diberi nama Cecilia, yang dihasilkan oleh artis bernama Shain Erin. Shain menghasilkan anak patung sebagai medium seni. Walaupun ia sangat menyeramkan, namun orang ramai menyukai patung seperti Cecilia, yang juga dipakaikan dengan fesyen termasuklah zombie, hantu, mumia, raksaksa dan juga tulang rangka. Kebanyakan anak patung yang dihasilkan dan dipamerkan di galeri Shain telah habis dibeli.

Dahulunya dimiliki oleh Robert Eugene Otto, seorang pelukis, anak patung yang diberi nama Robert ini dikatakan diberikan kepadanya pada tahun 1906 oleh satu keluarga hamba. Keluarga hamba itu dikatakan mahir dalam ilmu hitam dan mahu menghancurkan keluarga Robert Eugene. Menurut sumber, ibu bapanya pernah mendengar Robert Eugene berborak dengan anak patung tersebut.

Ketika tiada sesiapa di rumah, patung ini dikatakan berpindah bilik dan kejadian itu disaksikan oleh jiran mereka melalui tingkap. Selepas kematian Robert Eugene, keluarganya berpindah, dan rumah tersebut dihuni oleh keluarga baru yang mempunyai seorang anak perempuan. Kanak-kanak perempuan tersebut memberitahu terlihat anak patung itu di dalam biliknya pada waktu malam, dan anak patung itu cuba untuk membunuhnya.

Robert sering menjadi perbandingan kepada Annabelle, juga merupakan anak patung yang dirasuk. Kini anak patung Robert berada di Muzium Fort East Martello, Florida, Amerika Syarikat.

Anak patung mengerikan yang mempunyai kening nipis dan halus ini dikatakan diserahkan secara turun temurun daripada seorang ibu kepada anak perempuan untuk beberapa generasi. Didakwa kini dimiliki oleh seorang wanita bernama Anna, anak patung Joliet ini dikatakan menyumpah setiap anak perempuan untuk melahirkan dua anak, seorang anak perempuan yang mana akan menjadi pewaris anak patung ini dan seorang lagi anak lelaki yang dikatakan akan mati 3 hari selepas dilahirkan.

Namun, kematian bayi lelaki itu tidaklah sia-sia kerana didakwa rohnya akan masuk dan tinggal di dalam badan Joliet, serta akan menangis pada waktu malam. Kalau benar cerita ini, memang malang nasib.

Seperti yang anda sudah jangkakan, berada di tangga pertama senarai anak patung yang paling menyeramkan pernah dihasilkan, adalah Annabelle. Anak patung Annabelle ini memang telah wujud sebelum penghasilan filem tersebut, yang dikatakan akan berubah posisi dan tempat, ketika pemiliknya iaitu seorang pelajar kejururawatan bernama Donna berada di luar rumah.

Menurut Donna, Annabelle juga pernah berubah tempat hingga ke bilik yang lain, dan pernah berlaku di mana beliau pulang ke rumah dan menerima mesej yang ditulis dengan pensel di atas kertas, seolah-olah ia mesej dari Annabelle. Pada kertas itu tertulis "Tolong kami". Donna memberitahu bahawa beliau pernah terlihat titisan darah pada dada dan di belakang kepala Annabelle.